ΠΟΛΙΣ - ΑΓΟΡΑ: ΝΕΟΣ ΜΟΡΦΩΤΙΚΟΣ ΚΑΙ ΠΟΛΙΤΙΚΟΣ ΠΟΛΟΣ\nΠαρατήρησα την πρόσφατη πρόταση μιας ομάδας Ιταλών Διανοουμένων προς τον Τσίπρα ώστε να είναι επικεφαλής ενός ψηφοδελτίου της Αριστεράς. Πρόκειται για πολύ αξιόλογα και σεβαστά πρόσωπα. Όπως ο Μάρκο Ρεβέλι. Παρατηρώ εδώ και καιρό ότι για να ερμηνεύσει την σημερινή Ευρωπαϊκή κακομορφία χρησιμοποιεί σχήματα της Ελληνικής γραμματείας και μυθολογίας. Πριν καιρό σε ομιλίες μου αναφέρθηκα σε αυτόν. Παίρνεις δύναμη όταν μέσα σε αυτήν την διανοητική και πολιτική έρημο διακρίνεις έναν συνομιλητή. Στην Ελλάδα μη Ελλάδα παρατηρώ την αφωνία, την φλυαρία, την κακόγουστη λαμογίστικου τύπου κλοπή και χειραγώγηση απόψεων μου.\nΓνωρίζετε ότι στο βιβλίο μου για τον εκφυλισμό της πολιτικής, την τερατογονία όπως την ονομάζω χρησιμοποιώ κατηγορίες της Ελληνικής Μυθολογίας. Στο εξώφυλλο του βιβλίου εικονίζεται μια Γοργόνα. Για αυτά μιλά ο Μάρκο Ρεβέλι. Η Μπάρμπαρα Σπινέλι είναι γνωστή για την βαθιά Κλασική της παιδεία. Ποια είναι η δυστυχία; Ότι τα δεξιοαριστερά μεταπολιτευτικά ξυπόλυτα τάγματα δεν μπορούν να είναι συνομιλητές με αυτές τις προσωπικότητες, αυτές τις δυνάμεις στην Ευρώπη γιατί στερούνται παιδείας. Εκτός αυτού τους διακρίνει μια εχθρότητα προς την Ελληνικότητα, ένας ιδιόμορφος μισελληνισμός. Όταν την ομάδα των Ιταλών Διανοουμένων την διακρίνει L’ AMORE PER LA GRECIA. Η ΑΓΑΠΗ ΓΙΑ ΤΗΝ ΕΛΛΑΔΑ.\nΑναρτήθηκε από Michalis Charalampidis στις 12:46 π.μ.\nΑΥΘΕΝΤΙΚΗ ΠΟΛΙΤΙΚΗ ΜΟΡΦΩΤΙΚΗ ΑΛΛΑΓΗ\nΜΙΑ ΝΕΑ ΚΥΟΦΟΡΙΑ ΚΑΙ ΝΕΑ ΑΝΟΙΞΗ ΕΙΝΑΙ ΣΕ ΕΞΕΛΙΞΗ\nΚΥΚΛΟΣ ΕΚΔΗΛΩΣΕΩΝ 2014 ΣΕΡΡΕΣ\nΚΥΚΛΟΣ ΕΚΔΗΛΩΣΕΩΝ 2014 ΠΡΕΒΕΖΑ\nΗ ΠΟΛΙΤΙΚΗ ΕΙΝΑΙ ΑΝΩΤΕΡΗ ΤΕΧΝΗ\nΠΟΤΕ ΘΑ ΑΠΕΛΕΥΘΕΡΩΘΕΙ Ο ΟΤΖΑΛΑΝ;\nΚΥΚΛΟΣ ΕΚΔΗΛΩΣΕΩΝ 2014 ΔΗΜΟΣ ΣΑΡΩΝΙΚΟΥ\nΚΥΚΛΟΣ ΕΚΔΗΛΩΣΕΩΝ 2014 ΔΗΜΟΣ ΚΑΒΑΛΑΣ\nΗ ΠΕΡΙΟΔΟΣ ΤΩΝ ΠΡΑΙΤΩΡΙΑΝΩΝ ΓΙΑ ΤΗΝ ΕΛΛΑΔΑ ΤΕΛΕΙΩΣΕ


Συντάξεις: Από 88 ως 360 ευρώ οι νέες επικουρικές\nΕΙΔΗΣΕΙΣ 🕔10/11/2016 - 11:13 | Author: Newsroom Ipaidia\nΑπό το σύστημα εξαφανίστηκαν οι επικουρικές των 400 και πλέον ευρώ με μειώσεις που σε ακραίες περιπτώσεις άγγιξαν και τα 190 ευρώ τον μήνα, χωρίς να συνυπολογίζονται αναδρομικά και κρατήσεις για υγεία, φόρους, ΑΚΑΓΕ.\nΤην ίδια στιγμή, όσοι υποβάλλουν αίτηση από 1/1/2015 και μετά (τουλάχιστον τα πρώτα χρόνια) εκτιμάται πως θα πάρουν επικουρικές της τάξης των 160 ευρώ, καθώς το νέο σύστημα προβλέπει ενιαίο τρόπο υπολογισμού για όλους.\nΤα νέα ποσά της μέσης ονομαστικής σύνταξης ανά κλάδο του Ενιαίου Επικουρικού Ταμείου «δείχνουν» περικοπές που πλήττουν κυρίως πρώην τραπεζοϋπαλλήλους (ΤΑΠΤΠ, ΕΤΒΑ), ναυτιλιακούς και τουριστικούς πράκτορες (ΤΕΑΥΝΤΠ), βενζινοπώλες του ΟΑΕΕ, ναυτικούς του ΚΕΑΝ, δημοτικούς υπαλλήλους, δικηγόρους του ΤΕΑΔ και συμβολαιογράφους του ΤΑΣ.\nΕιδικότερα, μέχρι και τον Σεπτέμβρη η μέση ονομαστική σύνταξη στο ΤΑΠΤΠ (Προσωπικό πρώην Τράπεζας Πίστεως -Alpha Bank) ήταν 458 ευρώ (χωρίς τις περικοπές των προηγούμενων μνημονίων αλλά με κρατήσεις ΑΚΑΓΕ και υγείας).\nΜετά τον επανυπολογισμό η ονομαστική μέση σύνταξη έπεσε στα 268 ευρώ. Αντίστοιχα η μέση σύνταξη των εργαζομένων στην πρ. ΕΤΒΑ έπεσε από 388 ευρώ στα 330 ευρώ.\nΣτους μεγάλους χαμένους συγκαταλέγονται και οι συμβολαιογράφοι που είχαν μέση ονομαστική σύνταξη ΤΑΣ 444 ευρώ και αυτή έπεσε στα 319 (πάντα χωρίς τις περικοπές των προηγούμενων μνημονίων αλλά με κρατήσεις ΑΚΑΓΕ και υγείας).\nΤην ίδια στιγμή η επικουρική των βενζινοπωλών ανακαθορίστηκε στα 309 ευρώ από τα 428 ευρώ, ενώ των ναυτιλιακών και τουριστικών πρακτόρων (ΤΕΑΥΝΤΠ) έπεσε στα 269 ευρώ από 398 ευρώ.\nΧαμένοι και οι ναυτικοί που είδαν την μέση επικουρική του ΚΕΑΝ να αναπροσαρμόζεται στα 213 ευρώ από 279 ευρώ. Στα 52 ευρώ μετράται και η «χασούρα» των δικηγόρων που έπεσαν στα 259 ευρώ από 311. Απώλειες μετρούν και οι δημοτικοί υπάλληλοι (ΤΑΔΚΥ) καθώς έπεσαν στα 202 ευρώ από 241. Μικρότερη ήταν η μείωση στη μέση σύνταξη για τους εμποροϋπάλληλους του ΤΕΑΥΕΚ που έπεσαν στα 218 ευρώ από τα 242 ευρώ.\nΑντίθετα, αλώβητοι από το νέο σύστημα βγήκαν συνταξιούχοι από ΔΕΚΟ (ΟΤΕ, ΕΛΤΑ, ΔΕΗ), τραπεζοϋπάλληλοι της πρώην ΑΤΕ (λόγω υψηλών εισφορών) και ένστολοι (χωροφύλακες, πυροσβέστες, αστυνομικοί πόλεως). Η μέση ονομαστική σύνταξη του ΕΤΕΑΜ (μισθωτοί ΙΚΑ) έπεσε στα 157 ευρώ από 172, ενώ του ΤΕΑΔΥ στα 167 από 180.\nΑυτές οι αναπροσαρμογές αφορούν τις ήδη καταβαλλόμενες επικουρικές συντάξεις και ανταποκρίνονται στη μέση ονομαστική σύνταξη ανά κλάδο.\nΗ διαφορά στο τι τελικά βάζει στην τσέπη του ο συνταξιούχος εξαρτάται από το ύψος της κύριας σύνταξης (άθροισμα μεικτό 1.300 ευρώ) και τις κρατήσεις για υγεία, ΑΚΑΓΕ και φόρο.\nΟσοι υποβάλλουν αίτηση συνταξιοδότησης από 1/1/2015 και μετά (και φυσικά είναι πρωτοασφαλισμένοι μέχρι 31/12/2013) εντάσσονται σε ενιαίο τρόπο υπολογισμού που προκύπτει από το άθροισμα δυο ποσών:\n1 Το πρώτο και βασικό τμήμα της σύνταξης αντιστοιχεί στον χρόνο ασφάλισης έως 31.12.2014 και υπολογίζεται με βάση ποσοστό αναπλήρωσης 0,45% κατ’ έτος επί των συντάξιμων αποδοχών, όπως υπολογίζονται και για την έκδοση της κύριας σύνταξης (αποδοχές – μισθοί από το 2002 και εξής αναπροσαρμοσμένες με βάση ειδικό συντελεστή της ΕΛΣΤΑΤ για την ετήσια μεταβολή μισθών).\n2 Το τμήμα της σύνταξης που αντιστοιχεί στον χρόνο ασφάλισης από 1.1.2015 και εφεξής υπολογίζεται σύμφωνα με το διανεμητικό σύστημα προκαθορισμένων εισφορών με νοητή κεφαλαιοποίηση (NDC)\nΟ τρόπος αυτός υπολογισμού εκτιμάται πως αποδίδει επικουρικές συντάξεις της τάξης των 160 ευρώ τον μήνα κατά μέσο όρο.\nΥπενθυμίζεται πως με την πληρωμή των συντάξεων του Νοέμβρη ξεκίνησαν οι κρατήσεις των αναδρομικών για 248.618 συνταξιούχους που είδαν τις αποδοχές τους να μειώνονται κατά… κύματα από τον Αύγουστο μέχρι και Οκτώβρη.\nΤο «μαχαίρι» για τα αναδρομικά θα φτάσει, σύμφωνα με το Έθνος, το ανώτερο στις 8 δόσεις και έρχεται με ελάχιστη μηνιαία δόση τα 50 ευρώ (εκτός κι αν τα αναδρομικά που… χρωστά ο συνταξιούχος είναι λιγότερα). Για τη μεγάλη πλειοψηφία θα απαιτηθούν το πολύ 1-3 δόσεις.\nΜόλις ολοκληρωθεί η παρακράτηση των αναδρομικών η σύνταξη επανέρχεται στο ύψος στο οποίο αναπροσαρμόστηκε (όπως δηλαδή πληρώθηκε τον Αύγουστο, τον Σεπτέμβρη ή τον Οκτώβρη ανάλογα με το πρ. Ταμείο). Ο νέος τρόπος υπολογισμού «μετράει» από τις συντάξεις Ιουνίου.\nΤον Ιούνιο όμως και τον Ιούλιο οι συντάξεις πληρώθηκαν στο παλιό τους ύψος επειδή οι υπηρεσίες δεν είχαν το χρόνο να ολοκληρώσουν το τιτάνιο εγχείρημα του επανυπολογισμού. Οσοι είδαν περικοπές τον Αύγουστο πρέπει να επιστρέψουν τη διαφορά ανάμεσα στην παλιά και τη νέα σύνταξη για τον Ιούνιο και τον Ιούλιο (αναδρομικά 2 μηνών).\nΟσοι μπήκαν τον Σεπτέμβρη στο δεύτερο κύμα περικοπών θα πρέπει να επιστρέψουν τα ποσά που τους δόθηκαν αχρεωστήτως για Ιούνιο – Αύγουστο (αναδρομικά 3 μηνών). Οσοι αναπροσαρμόστηκαν τον Οκτώβρη και έχουν μείωση θα πρέπει να επιστρέψουν τα ποσά για τους μήνες Ιούνιο – Σεπτέμβριο (αναδρομικά 4 μηνών).\nNews Tag: ΟΑΕΕΟΤΕΠΑΡΑΚΡΑΤΗΣΗ


Οι ασύδοτοι γραφειοκράτες και η τσιμεντοποπροστασια μας από τις φυσικές καταστροφές! | Αγώνας της ΚρήτηςΑγώνας της Κρήτης\nΒρίσκεστε εδώ: Αρχική / Θεσεις / Οι ασύδοτοι γραφειοκράτες και η τσιμεντοποπροστασια μας από τις φυσικές καταστροφές!\nΟι ασύδοτοι γραφειοκράτες και η τσιμεντοποπροστασια μας από τις φυσικές καταστροφές!\nΤου Αντώνη Παπαρδουκάκη\nΟι μόνοι που τρίβουν πάλι τα χέρια τους απο τις φυσικές καταστροφες των τελευταίων πλημμυρών είναι τα γραφεία μελετών τεχνικών έργων και οι ιδιώτες εργολάβοι!\nΤο κάτι τι θα βγάλουν βέβαια με τον τρόπο τους και οι αιρετοί της αυτοδιοίκησης, έστω και ψήφους για την επόμενη περίοδο!\nΟ κρατικός καπιταλισμός που λέμε, διότι όλοι τώρα περιμένουν, όπως πάντα γινοταν, κρατικα χρήματα, χρήματα ΕΣΠΑ, για να μπει μπροστά η μάσα!\n59.999 ευρώ θα δώσει λέει η περιφερεια μονο για την ΜΕΛΕΤΗ του φαραγγιού του Κοτσιφου!\nΑφήστε το φαράγγι ήσυχο δεν χρειάζεται τις μελέτες σας!\nΚαι τότε επί χούντας, πολλοί λέει δεν ήξεραν τίποτα γιατί….μελετούσαν λέει τα μαθήματά τους!\nΈχουμε μια χρηματιστική χούντα, περιφερειακών και δημοτικών αρχών που η αγοραία φιλοσοφία τους ειναι το τρίπτυχο, μελέτη-εργολαβοι-τσιμεντα!\nΟι ποταμοί, οι θάλασσες και τα φαράγγια θα έχουν τον ΤΟΠΟ που τους ανηκει!\nΔεν μπορούμε να σπαταλούμε χρηματα για να προστατεύουμε λαίμαργους ιδιώτες που αυθαιρετα αποικησαν τις όχθες των ποταμών μέχρι την άκρη της θάλασσας που σκάει το κύμα, για τα ιδιοτελή τους συμφέροντα, και να τα ονομάζετε αυτά αντιπλημμυρικά και έργα αναπτυξης!\nΟι ιδιώτες θα απομακρυνθούν από τις όχθες και όχι οι όχθες από τους ιδιώτες!\nΑυτό είναι το κυριότερο αντιπλημμυρικό έργο και προστασία!\nΟι δε γέφυρες θα είναι από την άκρη της μιας όχθης μέχρι την άλλη άκρη της απέναντι όχθης, αντί για λαιμουδαρες στη μέση του ποταμού για να βγάλει και ο εργολάβος!\nΟι λαιμουδαρες είναι που φράζουν την ροή και δημιουργούν το πλημμυρισμα!\nΕπομενο αρθρο Θέλουν πάλι με μπαμπεσιά να μας ξεγελάσουν


Τα 10 καλύτερα εστιατόρια κοντά σε: Sel et Braise - TripAdvisor\nΞενοδοχεία 5 αστέρων: Cachan\nCachan: Όλα τα εστιατόρια\nCampanile Villejuif: Εστιατόρια στην περιοχή\nParc Départemental des Hautes-Bruyères: Εστιατόρια στην περιοχή\nEcole Speciale des Travaux Publics du Batiment et de l'Industrie: Εστιατόρια στην περιοχή\nGwenn Ha Du: Εστιατόρια στην περιοχή\nLe Termidor: Εστιατόρια στην περιοχή\nCachan: Όλες οι δραστηριότητες\nΔραστηριότητες κοντά σε: Campanile Villejuif\nΔραστηριότητες κοντά σε: Sel et Braise\nΤα καλύτερα εστιατόρια κοντά σε: Sel et Braise, Cachan\nΕστιατόρια σε Cachan\nSel et Braise: Εστιατόρια στην περιοχή\nΕστιατόρια κοντά σε: Sel et Braise\n15 Place Jacques Carat, 94230 Cachan, Γαλλία\n0 χλμ. από Sel et Braise\n0,1 χλμ. από Sel et Braise\nΝο 7 από 29 εστιατόρια για: Cachan\n3 avenue Louis Georgeon\n0,2 χλμ. από Sel et Braise\n“Evening meal for dinner with J...” 05/09/2015\nΝο 21 από 29 εστιατόρια για: Cachan\n3 av du Mal de Lattre de Tassigny Sur le Rond Point\n0,4 χλμ. από Sel et Braise\n0,5 χλμ. από Sel et Braise\n1,1 χλμ. από Sel et Braise\n2,3 χλμ. από Sel et Braise\n2 χλμ. από Sel et Braise\n1,4 χλμ. από Sel et Braise\n1,8 χλμ. από Sel et Braise\n0,7 χλμ. από Sel et Braise\n0,8 χλμ. από Sel et Braise\nΝο 16 από 39 εστιατόρια για: Arcueil\n0,9 χλμ. από Sel et Braise\n2,2 χλμ. από Sel et Braise\nΝο 2 από 39 εστιατόρια για: Arcueil\n31 avenue Laplace , à côté du RER B , station LAPLACE\n1,6 χλμ. από Sel et Braise\n1 χλμ. από Sel et Braise\nCampanile Villejuif Restaurant\nΝο 38 από 40 εστιατόρια για: Villejuif\nΧάρτης Sel et Braise\nΑξιοθέατα (1) | Εστιατόρια (41)\nΌλα τα ξενοδοχεία σε: Cachan (1)


ΤΙ ΚΑΝΩ ΤΩΡΑ - Προσπαθώ εδώ και αρκετό καιρό - Mammyland\nΑπό karen, 6 Δεκεμβρίου in Προσπαθώ εδώ και αρκετό καιρό\nΚαλησπέρα κορίτσια ελπίζω να στε καλά όλες σας. Επανεμφάνιση οι κρίσεις πανικού και σε στιγμή δύσκολη είμαι με αντισυλληπτικά και δεκαοχτώ του μήνα θέλω να ξεκινήσω καταστολή περίμενα πως και πως για να περάσουν οι μέρες. Σήμερα επισκέφθηκα τον γιατρό που με παρακολουθεί και μου έδωσε φαρμακευτική αγωγή αλλά δεν μπορώ να την πάρω λόγω χαπιών και προσπαθειών εγκυμοσύνης. Πφφφφ 😰😨😧😦😥😤😣😢από την μια θέλω να συνεχίσω να ολοκληρώσω την προσπάθεια μου από την άλλη δεν μπορώ να διαχειριστώ καθόλου την κατάσταση με ξεπερνά το άγχος οι φόβοι ανησυχίες και τα παιχνίδια του μυαλού είναι στιγμές που καταρρέω. Θέλω πολύ να φθάσω στην ημερα τις εμβρυομεταφορας αλλά από την άλλη χάνω τον εαυτό μου\nΓεια σου @karen μου. Στον γιατρο που λες, εχεις αναφερει φανταζομαι την κατασταση που βρισκεσαι; Εννοω γιατι δεν μπορεις να ακολουθησεις την αγωγη που σου δινει. Δεν μπορει να σε βοηθησει και να σε ηρεμησει με συζητηση;\nΕχει φτασει η περιοδος που περιμενεις τοσο καιρο.. τα παιχνιδια του μυαλου ειναι.. αστα, αλλα ειναι οπως το λεμε παιχνιδια. Δεν ειναι ευκολο να τα καταπολεμησεις, ειδικα τωρα που η αγωνια σου χτυπαει κοκκινο! Αλλα κοριτσι μου σε παρακαλω προσπαθησε το κ εσυ οσο μπορεις. Εισαι πολυ δυνατη και μετα απο τοση αναμονη πλησιαζεις επιτελους κοντα στο ονειρο σου! Μην αφησεις να σε αποπροσανατολισει, εισαι πολυ πιο δυνατη απο αυτο..\nμακαρι να μπορουσα να σε βοηθησω στην πραξη περα απο λογια.. ολα τα κοριτσια ειμαστε εδω να σε ακουμε και να σε εμψυχωνουμε! 💪🏼\n@karen Όλα τα κορίτσια,εδώ τουλάχιστον,που πάνω κάτω ξέρουμε τί έχεις περάσει.....ξέρεις πάρα πολύ καλά ότι σε θαυμάζουμε!!!!Δεν περίμενα να σε δω να λυγίζεις,αλλά ακόμα και τα σίδερα κάποια στιγμή λυγίζουν......εσύ όμως είσαι άνθρωπος και μάλιστα γένους θηλυκού....και να λυγίσεις,θα ισιώσεις και τότε θα είσαι πιο δυνατή και πιο έτοιμή από ποτέ άλλωτε για να πετύχεις το όνειρο της ζωής σου,γιατί αν δεν ήταν όνειρο ζωής για εσένα το παιδάκι τότε γιατί πάλεψες με Θεούς και δαίμονες για να φτάσεις εδώ που είσαι σήμερα;;;;Αν τα παρατήσεις τώρα,με τί όνειρα θα ζησεις μετά;;...με τις τύψεις ότι τα παράτησες τελευταία στιγμή;;.....αν δεν υπήρχε ελπίδα θα έλεγα εντάξει,δεν γίνεται...το πάλεψε όσο μπορούσε,αλλά ήταν αδύνατο.....τώρα γιατί;;Έχω νιώσει στο πετσί μου τί θα πει αναμονή για το όνειρο και πάλι στην αναμονή είμαι.....αυτός είναι ο χειρότερος εχθρός σε αυτή τη μάχη,η αναμονή και ξέρεις ότι είναι η τελευταία μάχη....σήκω,περιποιήσου τον εαυτό σου,ετοιμάσου και δώσε την τελευταία σου μάχη για το σποράκι σου!!!Εμείς είμαστε εδώ...μίλα...βγάλτα από μέσα σου,δεν είσαι μόνη σου....είμαστε πολλές εδώ...η μία για την άλλη και αν κάποια το αξίζει πραγματικά αυτό.....αυτή είσαι εσύ η πιο δυνατή από όλες μας!!!\nΑχ βρε κορίτσια μου δεν μπορώ να σας το εξηγήσω τι περνάω δεν περιγράφεται με τίποτε μακάρι να μην τη ζει άνθρωπος αυτή την κατάσταση δεν διαχειρίζεται δεν ελέγχεται έρχεται στα ξαφνικά εκεί που δεν την περιμένεις είσαι συνεχώς στην αναμονή άγχος φόβο ανησυχία για το πότε θα σου ξανά συμβεί. Δεν πάνε και οι δυο αγωγές μαζί επηρεαζουν η μια την άλλη ήταν κάθετος από την αρχή η πάμε με φυσικούς τρόπους η φάρμακα τα οποία χρειάζονται ένα μήνα για αρχή διαλέγεις και κανείς ή το ένα ή το άλλο φυσικά απάντησα όχι, θα συνεχίσω την προσπάθεια μου είμαι στο τελείωμα και θα το παλέψω μόνη μου αλλά δεν μπορώ χθες τρίτη επίσκεψη αργά την νύχτα σε άλλο ιατρό άλλες εξετάσεις σήμερα το ξέρω θα ναι καθαρές άρα το ρημάδι το μυαλό τι μου κάνει και τώρα τώρα? Σκέφτομαι ότι δεν θα μπορώ Ν αντεπεξέλθω σε τυχόν εγκυμοσύνη νιώθω να καταρρέω τελείως .Δας ευχαριστώ για τα μηνύματα σας,.\nΕσυ καλε δε θα ανταπεξελθεις σε εγκυμοσυνη? Εσυ που εχεις περασει τοσα κ το θελεις τοσο πολυ?\nΑκου να δεις πως το εχω σκεφτει εγω... Ανθρωποι συνειδητοποιημενοι στις μερες μας, δεν γινεται μα μην λυγιζουν που κ που, να μην αγχωνονται, να μην περναν τις κρισεις τους... Δεν ειναι ολα ροζ στην εποχη μας-τι να κανουμε κ αν καποιος τα βλεπει ετσι, ειτε ζει σε αλλο κοσμο απο εμας, ειτε δεν ειναι ρεαλιστης ειτε αναισθητος... Οταν βλεπεις την αληθεια, δεν βλεπεις μονο την ομορφη κ αυτη που σε βολευει... Βλεπεις κ την σκληρη κ αυτη μπορει κ να σε σπασει... Αλλιως......εθελοτυφλεις (τρομαχτικοοο)!!!!!!!\nΙσως περνας καποιες καταστασεις σε πιο εντονο βαθμο.. Το οτι ζητας ομως βοηθεια, το οτι το αναγνωριζεις, δειχνει μια λογικη κ μια ισορροπια που παντα θα σε βοηθαει... Οσο το δουλευεις με τον εαυτο σου, οσο συνειδητοποιεις τις αδυναμιες σου, οσο βαζεις την λογικη σου για να τις λυνεις, παντα στο τελος θα εισαι ορθια κ δυνατη!!\nΟλοι εχουμε τις πτωσεις μας... Πολλοι εχουμε αντιμετωπισει κ ακραιες καταστασεις με αγαρμπο τροπο... Αλλα οκ.....δεν πειραζει...δε χαθηκε κ ο κοσμος...! Προσπαθησε να διαχειριζεσαι τις καταστασεις με ψυχραιμια.. Να δουλεψεις με τον εαυτο σου, να δεις τι σε βοηθαει οταν βλεπεις οτι ξεφευγεις κ κυριευεσαι απο τους φοβους σου... ΟΛΟΙ ΕΧΟΥΜΕ ΦΟΒΟΥΣ απλα καποιοι τους κρυβουν βαθια. Ισως αυτο ειναι χειροτερο.\nΔεν ειμαι της αποψης να ειμαστε τραλαλα στα συννεφακια κ ουτε να κλεινουμε τα ματια μας στα προβληματα.. Αλλωστε, αν κλεινεις τα ματια στα προβληματα, δεν τα λυνεις γιατι δεν τα βλεπεις..! Απλα προσπαθησε να τα βλεπεις πιο αντικειμενικα. ΠΧ εχω το ταδε προβλημα... Αν δεν μπορω να κανω κατι, θα το ξεπερασω. Ειναι πραγματα που δεν λυνονται κ δε θα ζησω με το βαρος τους. Ισως να με θλιβουν που κ που αλλα θα ξεσπασω κ θα συνεχισω..! Αν μπορω να κανω κατι, θα βαλω στοχο να το λυσω ή εστω απαλυνω.. Σ'ολα αυτα συγχρονως κοιτω τις ομορφιες τις ζωης μου κ δινω την σημασια που τους πρεπει. ΣΤΕΚΟΜΑΙ ΟΡΘΙΑ ΓΙ ΑΥΤΕΣ! ΤΙΣ ΧΑΙΡΟΜΑΙ ΠΟΥ ΤΙΣ ΕΧΩ!!\nΚ ΠΡΟΣΟΧΗ!!! ΔΕΝ ΥΙΟΘΕΤΩ ΟΛΑ ΤΑ ΠΡΟΒΛΗΜΑΤΑ ΤΩΝ ΑΛΛΩΝ. Στεκομαι διπλα, βοηθαω, συμβουλευω αλλα δεν τα κανω δικα μου (εχω ηδη δικα μου). Ειχα κοντεψει να τρελαθω κανοντας αυτο το λαθος.\nΠιστευω οτι θα την βρεις την ακρη γιατι εισαι δυνατος ανθρωπος με κριση!!\nστις πριν 6 ώρες, ο/η karen είπε:\nΈπαθα την πρώτη κρίση πανικού πριν 3 χρόνια που με δάγκωσε ένα τσοπανόσκυλο,ευτυχώς με είχε πάει η μάνα μου σε μια φίλη που είχε φαρμακείο και μόλις μου περιποιήθηκε το δάγκωμα και πήγαμε να φύγουμε με έπιασε ξαφνικά το στομάχι μου,λέω κάτι δεν πάει καλά,ίσως με πείραξε η ένεση και γυρνάω να μιλήσω στη φίλη μας και τότε άρχισαν όλα μαζί....να θέλω να κλάψω (χωρίς λόγο),να ζαλίζομαι,το στομάχι χάλια και ξαφνικά άρχισαν να "καγκελώνουν" τα δάχτυλά μου....εκεί φοβήθηκα....τη ρώτησα μόνο :παθαίνω εγκεφαλικό;;;Όχι μου απάντησε,είναι κρίση πανικού,κανείς δεν έπαθε τίποτα κακό από αυτό,κλάψε να ξεσπάσεις,είναι επειδή τρόμαξες με το σκύλο,μου έβρεχε το μέτωπο και τον αυχενα και μου έτριβε τα χέρια μαζί με την μητέρα μου και πέρασε!!Το έχω ξαναπάθει μέσα σε ένα μήνα για άσχετους λόγους,σε πολύ μικρό βαθμό,ίσως επειδή αυτές τις φορές δεν το φοβήθηκα,ένιωθα σύγχηση,αλλά ήξερα ότι δεν μπορεί να μου κάνει κακό...έριξα νερό,έτριψα τα χέρια μου και πέρασε.Θεωρώ ότι με έπιασε ξανά λόγω έντονου άγχους και στρεσαρίσματος...πρέπει να ξεσπάμε,να κάνουμε πράγματα αποκλειστικά για εμάς!!!Αν κατάφερα να το κουμαντάρω εγώ.....σίγουρα μπορείς κ εσύ πολύ πιο καλά από εμένα!!Ένα πρόβλημα μεγαλώνει όσο του το επιτρέπεις εσύ.....πάτα πόδι και πέτα το από τη ζωή σου!!!\nΓλυκια μου @karen ! Αν δε μπορείς εσυ να ανταπεξέλθεις σε εγκυμοσύνη τότε ποια μπορεί? Είσαι η μεγαλύτερη αγωνίστρια από όλες μας... εχεις περασει τόσα και εχεις αποδείξει πόσο πολύ θελεις ενα μωρακι! Είναι λογικό να λυγίζεις κοριτσακι μου όμως ξερω οτι θα βρεις το κουραγιο και θα συνεχίσεις! Σου στελνω μια μεγααααλη αγκαλιά και σου ευχομαι μεσα από τη καρδια μου να κρατησεις αγκαλια χωρίς αλλο κόπο ενα μικρό μικρό κουτσουνακι, το μωρακι σου!\nKaren!! Εμείς παίρνουμε από σένα πολλή δύναμη εδώ και καιρό!! Όλα αυτά που σου συμβαίνουν δεν είναι εύκολα. Είσαι όμως δυνατή και θα αντεπεξέλθεις!! Η σκέψη μας είναι μαζί σου!!! Βάλε τα δυνατά σου να ξεπεράσεις κι αυτό το εμπόδιο!!!\n@karen πιστεύω πώς πριν από κάθε μεγάλη αρχή έχουμε αυτές της σκέψης που μας βασανίζουν ο αγώνας μας είναι δύσκολο μερικές φορές το μυαλό μας βγάζει διαφορά σενάρια αλλά είμαστε γυναίκες με μια απίστευτη δύναμη και δεν μας τρομάζει τίποτα γιατί ο αγώνας μας είναι ιερός και όλες θα δικαιωθούμε στο τέλος το λέω και το πιστευω αυτο .Ειναι δύσκολο να εκφράζεσαι και να εξηγήσεις τα συναισθήματα και ακόμα πιο δύσκολο τα Γιατί γι'αυτό φόρτωσε της μπαταρίες σου και προχωρά δυνατή αγάπη και κυνήγησε το όνειρο σου θα είσαι η καλύτερη μαμά του κόσμου και την στιγμή που θα τον έχεις στην αγκαλιά σου θα ξεχάσεις τα παντα και θα είναι ένα κακο όνειρο στο μακρινό παρελθόν πολλά φιλάκια και μια μεγάλη αγκαλιά 😚😚😚😚\nτι εννοεις αλλο γιατρο???? οπως κ να εχει εσυ εδωσες τοσο θαρρος κ ελπιδα σε ολες εμας.Δωσε και στον εαυτο σου.Φτανεις στη πηγη να πιεις νερο και το αρνείσαι ? λιγη υπομονη ακομα.προσπαθησε να μη μενεις μονη σου αλλα να βρισκεσαι με κοσμο.εμενα αυτο με βοηθησε στα δυσκολα μου.σε παρακαλω σκεψου θετικα!!!\n@karen γλυκιά μου, σου στελνω μια μεγάλη αγκαλίτσα... Και να σου θυμίσω πότε να μην τα παρατήσεις..Τι έχουμε πει τοοοσοοο καιρό ??? Δεν το βάζουμε κάτωωωω.\n@karen μου ξέρω από πρώτο χέρι τι είναι η κρίση πανικού και ξέρω πως δεν είναι εύκολο. Πίστεψε με όμως είναι κάτι που περνάει. Δεν ξέρω την ιστορία σου όμως όπως καταλαβαίνω από τις συζητήσεις έχεις κάνει μεγάλο αγώνα για να φτάσεις εδώ. Είναι λογικό να φοβάσαι και ο φόβος σου δημιουργεί τις κρίσεις και όσο έχεις κρίσεις αυτό σε στρεσαρει. Όμως ο σκοπός σου είναι μεγαλύτερος από κάθε φόβο. Γλυκιά μου αν μπορώ να σε συμβουλεύω κάτι είναι να μιλήσεις σε έναν ψυχολόγο για να αοφορτηστει το μυαλό σου και όσο μπορείς να είσαι έξω να περπατάς και να βλέπεις ανθρώπους που σε κάνουν να περνάς όμορφα για να ξεχνιέσαι. Μην ξεχνάς ότι εδώ είμαστε όλες πάλι σου για να σε ακούμε και να σε στηρίζουμε.\nΓλυκιά μ καρεν κατ αρχάς πάρε μια βαθιά ανάσα.\nΤώρα σκέψου αυτό π θα σε ρωτήσω. Σε αγχώνει η ιδέα τ να μείνεις έγκυος η ότι τελικά θα πας με δοτρια;; ξεκαθάρισε μέσα σου γτ νιώθεις έτσι.\nΠάρε κορίτσι μ τ χρόνο σου κ μην κάνεις βιαστικές κινήσεις. Αν δε νοιώθεις έτοιμη μην ξεκινήσεις τη διαδικασία. Πρώτον γτ πιστεύω ότι η ψυχολογία παίζει μεγάλο ρόλο κ είναι κρίμα να μην πάει καλά η προσπάθεια σου. Δεύτερον αν πας με αυτή τη ψυχολογία κ τελικά μείνεις έγκυος οι ορμόνες της εγκυμοσύνης θα επιδεινώσουν την κατάσταση.\nΚορίτσι μ έχεις περάσει παρά πολλά. Είσαι δυνατή κ στο τέλος θα τα καταφέρεις. Προς τ παρόν όμως Κάνε λίγο πίσω κ βρες τ εαυτό σου. Κ μεις είμαστε εδώ για σένα.\nΕννοώ πήγα σε παθολόγο δεύτερο.Δεν κάθομαι καθόλου σπίτι μόνη μου είμαι διαρκώς με κόσμο. Πως έγινα έτσι? Με ξεπερνάει πριν δεν με ένοιαζε μπορούσα να τα βγάλω πέρα έστω και με τις επανειλημμένες αποτυχημένες προσπάθειες συνέχιζα γιατί μπορούσα άλλα αυτό με τίποτα ελάχιστα δευτερόλεπτα που φαίνονται να μην έχουν τελειωμό. Λες και βγαίνει η ψυχή μου από μέσα και μένει άδειο το σώμα. Προσπαθώ συνεχώς να μην το σκέφτομαι αλλά το μυαλό εκεί κολλημένο νιώθω ότι θα πάρω τα χάπια αντισυλληπτικά και πάλι θα έρθει. Όχι δεν με πείραξε το θέμα η δότρια ίσα ίσα είχα τόση χαρά που βρέθηκε και θα μπορούσα να συνεχίσω την περίμενα πως και πως. Είχα και άσχημο μήνα με πολλά δυσάρεστα γεγονότα συσωρευτηκα όλα τώρα βρήκαν και προσπαθούν να ξεσπάσουν.Η νύχτα απερίγραπτη και αιώνια δεν περνάει με τίποτα. Θα σταματήσουν αυτές οι κρίσεις ή θα συνεχίσουν. Ξεκίνησα βαλεριάνα τίποτα δεν κάνει αλλαγή καμία και αυτοί οι πόνοι στο στήθος κ θώρακα δεν υποχωρούν 24/24ωρο και το μυαλό όλο σχεδιάζει προβλήματα υγείας 😕😢😥\nστις πριν 26 λεπτά, ο/η Diwni είπε:\nΜια χαρά ήταν η ψυχολογία τι την έπιασε. Όχι όχι δεν με αγχώνει καθόλου ούτε η δότρια ούτε εγκυμοσύνη.Φοβοι άγχη νομίζω θα κοιμηθώ και δεν θα ξυπνήσω ξανα\nο συντροφος σου που ειναι?? σε στηριζει?? πρεπει να ειναι διπλα σου...μη διστασεις να πας σε ενα ειδικο...εγω πηγα παλιοτερα μετα απο χωρισμο....\nστις πριν 31 λεπτά, ο/η defne89 είπε:\nΕίχα από τον Αύγουστο να ξανά εμφανιστούν είχα ηρεμήσει και ήμουν καλά. Προσπαθώ να κάνω πράγματα αλλά δεν Μ ευχαριστεί τίποτε.\nΌχι δεν το βάζω κάτω το ξέρεις συνεχώς το αντιμετωπιζα και το πάλευα με πολύ ευκολία 🙋🙌😘😙🙌🙋φιλιά στο μπεμπάκι σου\nστις πριν 5 λεπτά, ο/η antzy9 είπε:\nΔίπλα διαρκώς αλλά εργάζεται κιόλας και αυτές οι ώρες που μένω μόνη μιλάω συνεχώς στο τηλ. Δεν είμαι κοντά με τους δικούς μου η κάποιος εδώ. Αν αναφέρεσαι σε ψυχολόγο αποφεύγω παρελθόν που χα επισκεφθεί όλο δικό δίκιο μου δίνε σε ότι και αν έλεγα. Θέλω το μυαλό μου να μαζέψω να μην σκέφτεται\nΩμορφα χριστουγεννιάτικα μωρά βλέπω πολύ σκούφος έπεσε ,εγώ γιατί δενέχω? Αχ βρε peackoudaki τις κρίσεις μου φοβάμαι όχι την εγκυνοσυνη αλλά αγχώνομαι στο ότι θα μου συνεχιστούν και σε εγκυμοσύνη και τι κάνω μετά δεν θα μπορώ Ν αντεπεξέλθω καθόλου. Θα μου πεις τώρα εμείς πάλι μείναμε άμεσα. Σκέψεις συνεχώς και όλο άσχημες αρνητικές\nΕίναι λογικό να κανεις ασχημες σκεψεις...δεν εχεις τραβηξει και λίγα ρε αγαπη... Νομίζω οτι οταν μείνεις εγκυος με το καλό θα τις ξεπερασεις τις κρίσεις.\n*** Σου ευχομαι του χρόνου τα Χριστούγεννα να εχεις ενα μωρακι σαν αυτό στη φωτο μου....\nκαλησπέρα @karen σε καταλαβαίνω απόλυτα το πως νιώθεις τους φόβους σου... κι εγώ είχα προβλήματα με κρίσεις πανικού οι δικοί μου ξεκίνησαν όταν έμαθα ότι έχω ένα αυτοανοσα νόσημα και ταυτόχρονα προσπαθώ κι εγώ εδώ και 3 χρόνια να κάνω ένα μωράκι πάθαινα κρίσεις πανικού φοβόμουν να μείνω μόνη μου δεν είχα όρεξη για τίποτα κατέληξα σε ψυχίατρο το οποίο σταμάτησα γιατί δεν με βοηθούσε να ξεπεράσω τις κρίσεις μου κατάφερα να τις ξεπεράσω μόνη μου τα χάπια του ψυχιάτρου δεν τα πήρα ποτέ. από την εμπειρία μου το μόνο που μπορώ να σου πω είναι ότι μόνο εμείς μπορούμε να βοηθήσουμε τον εαυτό μας εγώ προσωπικά σταμάτησα να σκέφτομαι τους φόβους μου βρήκα μια δραστηριότητα που με βοηθούσε να μην σκέφτομαι τα αρνητικά και να κρατάω δίπλα μου ανθρώπους που μου έδειχναν την αγάπη τους όσο για το αν πάθεις ΚΡΙΣΗ πανικού στην εγκυμοσύνη σου πίστεψε με δεν πρόκειται τις κρίσεις τις παθαίνεις όταν είσαι πεσμένη ψυχολογικά οπότε και μονο η χαρά που θα πάρεις με την εγκυμοσύνη σου φτάνει να ξεπεράσεις τις κρίσεις σου και θα σε βοηθήσει πολύ ψυχολογικά... ελπίζω να βοήθησα έστω και λίγο και σου εύχομαι να σου πάνε όλα καλα\nKaren μου την αμεριστη συμπαράσταση μου κ την αγκαλιά μου.Κανε κοπέλα μου οτι σε ευχαριστει εστω και λιγο.Προσπαθησε να μην μενεις μονη κ να μιλας γ οτι σε αγχωνει..Ο Θεος να σου δίνει δύναμη!\nΌλες μας peacock!!Σαν την φώτο σου μην μας βγει κανένα σαν το γατί χαχα. Η μαμμυ τι έγινε γέννησε η ακόμη?\nστις πριν 59 λεπτά, ο/η Athena D. είπε:\nΣ ευχαριστώ πολύ Αθήνα μου! Να σαι καλά ψυχή μου 😘😚😙


Είστε εδώ:ΑρχικήΤα Νέα μαςΝέα του ΈβρουΈνοπλη συμπλοκή με Τούρκους διακινητές και τραυματισμός του ενός\nΈνοπλη συμπλοκή με Τούρκους διακινητές και τραυματισμός του ενός Κύριο\nΟι δυο συλληφθέντες, ηλικίας 27 και 25 ετών, έχουν διακινήσει μεγάλο αριθμό μη νόμιμων μεταναστών στη χώρα μας, ενώ το Μάιο του 2011, μαζί με άλλους δυο διακινητές, είχαν πυροβολήσει κατά αστυνομικών του Τμήματος Συνοριακής Φύλαξης Τυχερού Αλεξανδρούπολης και Αξιωματούχων του FRONTEX .\nΗ αστυνομική επιχείρηση σχεδιάστηκε και οργανώθηκε, μετά από κατάλληλη αξιολόγηση και αξιοποίηση πληροφοριών, ενώ συνέδραμαν επιχειρησιακά αστυνομικοί της Ειδικής Ομάδας Δίωξης Λαθρομετανάστευσης, Φιλανδοί αξιωματούχοι του FRONTEX καθώς επίσης και αστυνομικός σκύλος.\nΚατά τη διάρκεια της επιχείρησης, οι δυο Τούρκοι διακινητές, που έφεραν κυνηγετικές καραμπίνες, εντοπίσθηκαν στην παρέβρια περιοχή του Τυχερού Έβρου να μεταφέρουν στη χώρα μας, με φουσκωτή βάρκα, αρχικά μια ομάδα είκοσι (20) μη νόμιμων μεταναστών.\nΣτη συνέχεια επέστρεψαν στην τουρκική όχθη, όπου επιβίβασαν στη βάρκα, άλλη μια ομάδα έντεκα (11) μη νόμιμων μεταναστών, τους οποίους επίσης μετέφεραν στην ελληνική όχθη.\nΚατά την επέμβαση των αστυνομικών για τη σύλληψη τους, οι δυο δράστες αντιστάθηκαν και τους απείλησαν με τις κυνηγετικές καραμπίνες, ενώ οι αστυνομικοί αντέδρασαν με βολές ακινητοποίησης, τραυματίζοντας τον 27χρονο διακινητή στο μηρό.\nΟ 27χρονος τραυματίας μεταφέρθηκε στο Πανεπιστημιακό Γενικό Νοσοκομείο Αλεξανδρούπολης, όπου και νοσηλεύεται εκτός κινδύνου.\nΚατασχέθηκαν μία (1) φουσκωτή βάρκα, μία (1) εξωλέμβια μηχανή, ένα (1) μαχαίρι, δύο (2) κυνηγετικά φυσίγγια και δύο (2) κινητά τηλέφωνα.\nΟι συλληφθέντες, που κατηγορούνται για αδικήματα κακουργηματικού χαρακτήρα, θ α οδηγηθούν στην κα Εισαγγελέα Πρωτοδικών Αλεξανδρούπολης, ενώ την προανάκριση διενεργεί το Τμήμα Συνοριακής Φύλαξης Τυχερού Αλεξανδρούπολης.\nΔιαβάστηκε 1152 φορές Τελευταία τροποποίηση στις Σάββατο, 14 Ιανουαρίου 2012 20:35\nΠερισσότερα σε αυτή την κατηγορία: « Καίνε οι πλημμύρες τους αγρότες στον Εβρο Απετράπηκε η είσοδος 23 λαθρομεταναστών στα Μαράσια Έβρου »


Συγκεντρώσεις του ΠΑΜΕ στην Κ. Μακεδονία (και μια απορία) – Περισκόπηση\nΣυγκεντρώσεις του ΠΑΜΕ στην Κ. Μακεδονία (και μια απορία)\nΑπό το ΠΑΜΕ ανακοινώθηκε ότι την Παρασκευή 3 Ιούνη 2011 διοργανώνει συλλαλητήρια, συγκεντρώσεις και πικετοφορίες σε όλες τις μεγάλες πόλεις της Περιφέρειας Κεντρικής Μακεδονίας:\nΝάουσα 20:00 Συλλαλητήριο του Εργατικού Κέντρου και του ΠΑΜΕ στην πλ. Καρατάσου\nσημείωση δική μας: Το δελτίο τύπου που εστάλη το αναρτούμε, ως οφείλουμε. Όμως,\nτο κατά πόσο αυτά θα βοηθήσουν είναι άλλο θέμα, αφού γίνονται περίπου την ίδια ώρα με τις συγκεντρώσεις των “αγανακτισμένων πολιτών”.\nΓιατί δηλαδή δεν μπορούν οι συμμετέχοντες (μέλη του ΠΑΜΕ) να αφήσουν τις σημαίες τους κατά μέρος και να πάνε να συσπειρωθούν με τους “αγανακτισμένους” (το αντίθετο δύσκολα να γίνει και είναι γνωστό!); Μήπως τους κομμουνιστές-απλά μέλη του ΠΑΜΕ (όχι τους εργατοπατέρες) η ανεργία, η οικονομική κρίση, και η ύπαρξη του φαύλου μεταπολιτευτικού συστήματος δεν τους αγγίζει με τον ίδιο τρόπο όπως τους υπόλοιπους;\nΑλλά είπαμε: άντε να δούμε μέχρι πότε θα ΄μαστε χώρια και με τις κομματικές/συνδικαλιστικές σημαίες αγκαζέ ενώ η χώρα θα βουλιάζει. Γιατί μαζί σίγουρα δεν τα φάγαμε, όμως ευθύνες για το ναυάγιο έχουμε όλοι, κυβερνήσεις-αντιπολιτευόμενοι-ψηφοφόροι….\n← Δωρέαν πρόσβαση για αύριο στα δημόσια νοσοκομεία και κέντρα υγείας της χώρας → Το ipad της Αλέκας σας μπήκε στο μάτι….


Μεγάλο ερωτικό Ταρωσκόπιο ζωδίων ΙΑΝ'17 | ζώδια\nΜεγάλο ερωτικό Ταρωσκόπιο ζωδίων ΙΑΝ’17\nΗ τράπουλα της Zahár, δεν αφήνει τίποτα κρυφό! Μάρτιος 20, 2018\nΤράπουλα Κατίνας–DESTE για 3ο 10ήμερο ΜΑΡ Μάρτιος 19, 2018\nταρώ εβδομαδιαία πρόβλεψη 19-25/03 A Μάρτιος 18, 2018\nΟ καινούργιος μήνας, είναι οριακά εδώ… και ήδη πολλά αυτά που συμβαίνουν. Μπορεί ο χρόνος, να ξεκινάει με δύσκολες αστρολογικές όψεις και ανάδρομο Ερμή, όμως αυτό θα είναι ένα τεστ αντοχής για όλους αυτούς που ξέρουν τι θέλουν. Πολλές οι επανενώσεις παλαιότερων εραστών αλλά και πολλές επαγγελματικές ευκαιρίες – επιτυχίες, για τους πιο τολμηρούς.\nΓια όλους λοιπόν:\nΚριός: Ο Ήλιος – Νο 19\nΔεν θα καταφέρετε τίποτα αν συνεχίσετε να επιμένετε πάνω στο άσχημο –άτυχο παρελθόν σας. Ο νέος μήνας, σας αποδίδει ευκαιρίες για να μιλήσετε πιο ανοιχτά στο άτομο, που σας ενδιαφέρει και να βρείτε την σωστή λύση. Μπορεί η άλλη πλευρά, αυτήν την εποχή να σας δείχνει μόνο τον εγωισμό της, αλλά από τα μέσα του Ιανουαρίου και μετά το τοπίο θα γίνει πιο ξεκάθαρο. Ελπίδες πολλές και για όσους είναι μόνοι και επιζητούν, κάτι που θα συμπληρώσει την καρδιά τους… την δύσκολη!\nΤυχερές ημερομηνίες: 05 και 15 Ιανουαρίου\nΤαύρος: Ο Αυτοκράτορας – Νο 04\nΑυτά που έχετε υιοθετήσει μέσα στο 2016, καλό θα ήταν να τα ξεχάσετε για τον ερχόμενο Ιανουάριο. Ούτως ή άλλως, δεν σας έφεραν κοντά σε αυτά που ζητούσατε. Οι σχέσεις, που έχουν πάρει την απόφαση μέσα στο 2017, να περάσουν σε επόμενα στάδια δέσμευσης, θα έχουν τις καλύτερες και πιο υποστηρικτικές ενέργειες του σύμπαντος, για να το φέρουν εις πέρας.\nΤυχερές ημερομηνίες: 10 και 18 Ιανουαρίου\nΔίδυμοι: Οι Εραστές – Νο 06\nΕσείς είστε αυτοί που όλο το προηγούμενο χρονικό διάστημα, ΄χτυπήθηκαν’ υπερβολικά από τον Κρόνο, αλλά αυτό είναι κάτι που εύκολα από τις προσεχείς εβδομάδες, θα αλλάξει κατά 180 μοίρες. Αισθήματα και δεσμοί που άντεξαν, σε όλες αυτές τις δυσκολίες, θα δώσουν τα καλύτερα στους συντρόφους τους. Χωρισμένοι και τσακωμένοι σύντροφοι, μετά την πανσέληνο θα έχουν επανασυνδεθεί.\nΤυχερές ημερομηνίες: 02 και 21 Ιανουαρίου\nΚαρκίνος: Η Δικαιοσύνη – Νο 08\nΕσείς θα πρέπει από τώρα να φροντίσετε τον εαυτό σας, και να μην επιτρέψετε σε κανέναν άλλον να σας στεναχωρεί. Αυτό θα έχει σε πιο ευρεία έννοια την εφαρμογή του, μέσα σε σχέσεις και συνεργασίες. Ήδη πια ξέρετε τι θέλετε και πως να το κατακτήσετε. Διαζύγια και χωρισμοί, θα σταματήσουν την πορεία τους προς το τέλος, και θα δώσουν νέες ευκαιρίες, για σμίξιμο και πάλι συναισθημάτων.\nΤυχερές ημερομηνίες: 03 και 20 Ιανουαρίου\nΛέων: Το Άρμα – Νο 07\nΟ καινούργιος μήνας, είναι μια μεταβατική περίοδος που θα πρέπει να κάνετε ότι σας έλειψε σε κάθε επίπεδο. Σίγουρα θα πρέπει να ξεκινήσετε από την προσωπική σας ζωή, η οποία δείχνει να σας κουράζει. Οι εξηγήσεις και οι προτάσεις είναι κάτι που θα σας ξαναφέρουν σε σταθερότητα. Μόνοι και πικραμένοι της αγάπης, από την ώρα που θα γυρίσει σε ορθή πορεία ο Ερμής, 18/1, θα δεχτούν ερωτικά καλέσματα από καινούργιο κόσμο. Κάντε και εσείς τις κινήσεις σας.\nΤυχερές ημερομηνίες:01 και 23 Ιανουαρίου\nΠαρθένος: Η Σελήνη – Νο 18\nΗ αισθηματική σας ζωή, μέσα στον Ιανουάριο θα πάρει φωτιά. Παρελθόν και παρόν θα σας διεκδικήσουν σθεναρά, και μέχρι να κατακτήσουν την δύσκολη καρδιά σας. Σίγουρα με έναν κυβερνήτη σε ανάδρομη πορεία, θα ήταν λάθος να πάρετε άμεσα αποφάσεις. Σίγουρα ζυγίστε τα πάντα και μετά, κάνετε τις κινήσεις σας. Πολλές και οι επίσημες δεσμεύσεις στο τρίτο 10ήμερο του μήνα, για τους πιο ερωτευμένους.\nΤυχερές ημερομηνίες: 09 και 22 Ιανουαρίου\nΖυγός: Ο Κόσμος – Νο 21\nΑσχοληθείτε αυτό το θετικό χρονικό διάστημα, με τον καλό σας εαυτό. Είναι μια περίοδος που όλον τον Ιανουάριο, θα σας αποδώσει δώρα και ευκαιρίες σε όλους τους τομείς της ζωής σας. Πολλές και οι ευκολίες στην επανασύνδεση και τα πρακτικά ξεκαθαρίσματα, μέσα σε σχέσεις και γάμους. Αυτό μπορεί να σημαίνει, ότι και λυτρωτικά διαζύγια, θα πάρουν επιτέλους τον δρόμο τους. Χρήμα και εργασία στα καλύτερα.\nΤυχερές ημερομηνίες: 04 και 12 Ιανουαρίου\nΣκορπιός: Ο Γητευτής – Νο 01\nΥπάρχει μια σειρά από εκκρεμότητες, που πρέπει να τακτοποιήσετε από τις πρώτες ημέρες του νέου μήνα. Σχέσεις, συνεργασίες, οικογενειακές υποθέσεις που σας ταλαιπωρούν και δεν εξελίσσονται ομαλά θα πρέπει άμεσα να λυθούν. Ακόμη και δεσμοί αισθηματικής φύσεως, που έχουν βαλτώσει από την συνήθεια και την μακροχρόνια πορεία, θα πρέπει να βρουν τους τρόπους για να ξαναζεστάνουν το ρομαντικό κλίμα.\nΤυχερές ημερομηνίες: 05 και 18 Ιανουαρίου\nΤοξότης: Το Αστέρι – Νο 17\nΕσείς έχετε την τύχη από την πρώτη ημέρα του νέου έτους, σε όλους τους τομείς της ζωής σας. Τα αισθηματικά σας, μπορεί να πέρασαν, μια περίοδο ανακατατάξεων, όμως πια οι ισορροπίες, έχουν επανέλθει και στους δύο συντρόφους. Από τα μέσα του μήνα και μέχρι τις 25/01, θα υπάρξουν και εμφανίσει από το παρελθόν , που θα σας βάλουν σε μεγάλα διλήμματα για τι πρέπει να ακολουθήσετε, την λογική ή την καρδιά σας.\nΤυχερές ημερομηνίες: 09 και 29 Ιανουαρίου\nΑιγόκερως: Ο Τροχός της Τύχης – Νο 10\nΌλα τα φώτα και οι ματιές είναι στραμμένες επάνω σας. Αυτό είναι και κάτι που θα σας δώσει, και πολλές περισσότερες επιλογές, για την αισθηματική σας ζωή, που ήδη έχει περάσει πολλά σκαμπανεβάσματα. Παλιοί έρωτες θα αναβιώσουν και σας κάνουν προτάσεις, που δύσκολα θα μπορέσετε να τις αρνηθείτε. Ευχάριστα νέα, και για όσους κάνουν την προσπάθεια τους να ξεφύγουν από περίπλοκα διαζύγια και παλιές ιστορίες.\nΤυχερές ημερομηνίες: 05 και 17 Ιανουαρίου\nΥδροχόος: Η Εγκράτεια – Νο 14\nΣε λίγες εβδομάδες ο Ήλιος θα σας επισκεφτεί και όλα σας τα απωθημένα, τα όνειρα και οι επιθυμίες… θα γίνουν και σε πρακτικό επίπεδο πραγματικότητα. Υπάρχει στο μυαλό σας, ένα συγκεκριμένο άτομο, το οποίο για τους δικούς σας λόγους, δεν πλησιάζετε. Λίγη υπομονή και αυτό θα γίνει από την δική του πλευρά. Το χρήμα και οι νέες επαγγελματικές σας δραστηριότητες, θα σας υποστηρίξουν παντού.\nΤυχερές ημερομηνίες: 08 και 11 Ιανουαρίου\nΙχθείς: Ο Ερημίτης – Νο 09\nΌλα θα γίνουν και θα έρθουν εις πέρας ακριβώς, όπως τα έχετε μέσα στο μυαλό σας. Το σύμπαν έχει πολλά δώρα για εσάς και την ζωή σας, αρχής γενομένης από τις πρώτες η μέρες του Ιανουαρίου. Οικογενειακές υποθέσεις που σας απασχολούν, θα λυθούν και προς το δικό σας όφελος. Συναισθήματα που είχαν παγώσει, μέσα από διπλωματικές συμπεριφορές της άλλης πλευράς, θα ξαναξεκινήσουν. Οικονομικά θα έχετε τύχη και εύνοια.\nΤυχερές ημερομηνίες: 10 και 23 Ιανουαρίου\nΤαρώ 3 κάρτες ορίζουν τoν Έρωτα 21/03 Τετάρτη Α


Θρίλερ με άρωμα τρομοκρατίας στη Λέρο! Σοκ για τους αξιωματικούς του Πολεμικού Ναυτικού που είδαν τι έλειπε! Πώς εξαφανίστηκαν τα αντιαρματικά; - AlertTV\nΘρίλερ με άρωμα τρομοκρατίας στη Λέρο! Σοκ για τους αξιωματικούς του Πολεμικού Ναυτικού που είδαν τι έλειπε! Πώς εξαφανίστηκαν τα αντιαρματικά;\nΗ βάση του Πολεμικού Ναυτικού σφραγίστηκε από το πρωί – Κλιμάκιο της Αντιτρομοκρατικής στο νησί\nΑΝΤΙΠΡΟΕΔΡΟΣ της ΚΟΜΙΣΙΟΝ ο Μαργαρίτης Σχοινάς! Αντικείμενό του η Προστασία του Ευρωπαϊκού Τρόπου Ζωής\nOι ΑΜΕΡΙΚΑΝΟΙ φοβούνται για παρανοϊκή ενέργεια του ΣΟΥΛΤΑΝΟΥ! “Μπορεί να χρησιμοποιήσει τα πυρηνικά…” (φωτο)


Το αγαπημένο μου trend για αυτό το καλοκαίρι είναι τα kimono. Εμπνευσμένα από την Ιαπωνία και τις παραδοσιακές φορεσιές της ανατολής, τα kimono ήρθαν για να μείνουν! Οι επιλογές για ακόμα μια φορά είναι πολλές και προσαρμόζονται σε όλα τα γούστα.\nΕπιλέξτε ανάμεσα σε kimono με floral prints, με γεωμετρίες, με tropical prints, σε crochet μοτίβο, μονόχρωμα ή ριγέ. Αν θέλετε boho style τότε μπορείτε να διαλέξετε kimono με κρόσσια και με floral διάθεση ενώ αν θέλετε ένα kimono για όλες τις ώρες μπορείτε να επιλέξετε ένα σε σατέν ύφασμα με διακριτικά prints είτε μονόχρωμο. Φοριούνται άνετα με jeans και μονόχρωμα tops αλλά και με prints για mix n match looks.\nΌπως και να έχει αν επενδύσετε σε ένα kimono σίγουρα θα λατρέψετε την αέρινη διάθεση και το πλέον δεδομένο είναι ότι θα σας συντροφεύει όλο το καλοκαίρι στα ελληνικά νησιά.\nBLACK ABSTRACT PRINT KIMONO (67,00 €) [Περισσότερα]\nJamine jacket (36,78 €) [Περισσότερα]\nBLUE GEOMETRIC PRINT LONGLINE KIMONO (67,00 €) [Περισσότερα]\nASOS Hand Knitted Long Crochet Kimono (63,25 €) [Περισσότερα]\nBLUE MIXED FLORAL PRINT LONGLINE KIMONO (67,00 €) [Περισσότερα]\nWHITE ORIENTAL BIRD PRINT FRINGED KIMONO (55,00 €) [Περισσότερα]\nTILE PRINT SHEER KIMONO (32,00 €) [Περισσότερα]\nLiquorish Long Kimono in Digital Floral Print (42,47 €) [Περισσότερα]


Αλεξόπουλος Απόστολος - Βιογραφικό\nΕργάζεται ως Αναπλ. Καθηγητής στο Τμήμα Γεωλογίας και Γεωπεριβάλλοντος του Πανεπιστημίου Αθηνών και είναι Διευθυντής του Εργαστηρίου Γεωλογίας και Γεωλογικών Χαρτογραφήσεων του ιδίου τμήματος.\nΕίναι πτυχιούχος του Τμήματος Γεωλογίας (1976) και διδάκτωρ του Πανεπιστημίου Αθηνών (1990).\nΕκλέχτηκε για πρώτη φορά βουλευτής του ΣΥΡΙΖΑ ΕΚΜ τον Ιούνιο του 2012.\nΤα επιστημονικά του ενδιαφέροντα εστιάζονται σε θέματα Υδρογεωλογίας, Διαχείρισης Υδατικών Πόρων και Προστασίας του Περιβάλλοντος. Πολιτικά δραστηριοποιείται με τον Μανώλη Γλέζο στο κίνημα των "Ενεργών Πολιτών", μιας από τις συνιστώσες του ΣΥΡΙΖΑ. Έχει έντονη συνδικαλιστική δραστηριότητα τόσο στο χώρο του Πανεπιστημίου όσο και στο χώρο των Γεωτεχνικών.


Στοιχεία προσωπικής μυθολογίας και άλλες ιστορίες: Ιουλίου 2008\nΠέφτουν οι σφαίρες σαν το χαλάζι...\nΗ μεταπολίτευση του 1974, εκτός από την αποκατάσταση των αντιπροσωπευτικών θεσμών και τη νομιμοποίηση των κομμουνιστικών κομμάτων, σήμανε για πολύ κόσμο και την απελευθέρωση από ένα είδος πολιτιστικής καθυστέρησης που κρατούσε τη χώρα "πίσω" σε κοινωνικό επίπεδο, σε επίπεδο αντιλήψεων και πολιτισμού. Η απελευθερωτική αύρα οδήγησε αρχικά σε μια έξαρση της πολιτικοποίησης (που σιγά σιγά βέβαια ξέφτισε και εκφυλίστηκε) και σε διάφορες απόπειρες να διαμορφωθεί ένας λόγος ριζικά διαφορετικός από τον κατεστημένο λόγο της μετεμφυλιακής τάξης. Αυτό το παιχνίδι παίχτηκε (και χάθηκε) σε πολλούς χώρους: στο ντύσιμο και τη μουσική, στη λογοτεχνία, στα σχολεία και τα πανεπιστήμια και τους χώρους εργασίας. Και με ιδιαίτερα έκδηλο τρόπο, στο σινεμά.\nΤην εποχή της μεταπολίτευσης πήγαινα πρώτη δημοτικού και φυσικά δεν θυμάμαι και πολλά πράγματα. Οι κινηματογραφικές εικόνες που είχα στο μυαλό μου τότε (και για πολλά χρόνια ακόμα) ήταν οι "κλασικές" της Βουγιουκλάκη και των κωμωδιών με τον Κωσταντάρα και τον Παπαγιαννόπουλο, και νομίζω πως τις ίδιες εικόνες είχε στο μυαλό του και ο περισσότερος κόσμος. Κάπου παράλληλα όμως υπήρχε ένα σύμπαν ανθρώπων που είχαν από καιρό διαρρήξει τους δεσμούς τους με τη Φίνος Φιλμ και ψαχνόντουσαν αλλιώς. Βέβαια, ελληνικές ταινίες με καλλιτεχνικές αξιώσεις γυριζόντουσαν και παλιότερα (όπως οι αριστουργηματικές ταινίες του Τάκη Κανελλόπουλου στη δεκαετία του '60, ή η "Αναπαράσταση" του Αγγελόπουλου το 1971, η "Ευδοκία" του Δαμιανού κάπου τότε), χώρια που αρκετές "εμπορικές" ταινίες μια χαρά στεκόντουσαν (και η "Κάλπικη Λίρα" και "Η θεία απ' το Σικάγο" - ο καθείς και τα όπλα του). Ωστόσο, εκεί γύρω στη μεταπολίτευση φαίνεται πως έγινε το μπαμ που οδήγησε σε αυτό που ο Σαββόπουλος θα σάρκαζε μια δεκαετία αργότερα:\n"...οι εμπνεύσεις μου είναι γλωσσοδέτες\nνιώθω συχνά σαν τους τριγύρω σκηνοθέτες\nπου οδηγήσαν μια γενιά\nστα πιο βαθιά χασμουρητά"\nΑνεξάρτητα από το πόσο νυσταλέο ή βερμπαλιστικό ήταν τελικά το "κουλτουριάρικο" σινεμά (άλλωστε εκτός από ιδεολογία η τέχνη θέλει και ταλέντο), το σίγουρο είναι ότι ο παλιός ελληνικός κινηματογράφος κατέρρευσε, περισσότερο χάρη στην εισβολή της τηλεόρασης βέβαια, παρά σε οποιαδήποτε άλλη μεταπολιτευτική διαδικασία. Αλλά ήταν η τηλεόραση αυτή που κατέστησε ξανά δημοφιλείς τις παλιές ελληνικές ταινίες, καθώς το Σαββατόβραδο της ελληνικής οικογένειας ήταν για χρόνια αφιερωμένο στην ελληνική ταινία που έδειχνε η ΥΕΝΕΔ. Πέρασαν τα χρόνια, οι επαναστημένοι πήγαν σπίτι, εγώ έφτασα δευτέρα λυκείου, τα σινεμά έπαιζαν ξένες ταινίες κυρίως, και ένα βράδι πονηρό ήρθαν όλα τούμπα.\nΌπως θα θυμούνται οι παλιότεροι, η ζημιά έγινε ένα βράδι Σαββάτου, νομίζω στα τέλη του 1983. Η ΥΕΝΕΔ είχε μόλις μετονομαστεί σε ΕΡΤ2 και δεν ήταν πια στρατιωτικό κανάλι. Εκείνη την αποφράδα μέρα (ή νύχτα) είχε προγραμματιστεί η προβολή της ταινίας "Πέφτουν οι σφαίρες σαν το χαλάζι" για την οποία κανείς δεν είχε ακούσει τίποτα. Λίγα λεπτά μετά την έναρξη της προβολής, πλήθη έξαλλων τηλεθεατών είχαν σπάσει τα τηλέφωνα του καναλιού από τις διαμαρτυρίες. Ο πρόεδρος του καναλιού δεν έβρισκε τον αρμόδιο τεχνικό βάρδιας και κατέφυγε στην έσχατη λύση: κατέβασε το γενικό. Για κάνα ημίωρο η οθόνη δεν είχε σήμα. Την Κυριακή παραιτήθηκε και ο ίδιος και όλη η διοίκηση του καναλιού. Τη Δευτέρα οι εφημερίδες κυκλοφόρησαν με πηχιαίους τίτλους "Αίσχος", "Ντροπή", "Τσόντα στην TV" και άλλα τέτοια. Η αντιπολίτευση σήκωσε το θέμα όσο γινόταν - έκανε μήνες να ξεφουσκώσει.\nΠρος το τέλος της κινηματογραφικής περιόδου, την εβδομάδα μετά το Πάσχα του 1984, ο κινηματογράφος ΑΣΤΥ επί της οδού Κοραή πρόβαλλε την επίμαχη ταινία. Παρά το τέλος εποχής, οι ουρές ξεπερνούσαν τα σκαλιά του υπόγειου σινεμά και έφταναν μέχρι το τέρμα των τρόλεϋ στο απέναντι πεζοδρόμιο (τότε δεν ήταν πεζόδρομος και φυσικά δεν υπήρχε σταθμός μετρό από κάτω). Ήμουν στην Ικαρία τότε, αλλά πήρε το αυτί μου ότι η προβολή είχε απαγορευτεί. Λίγες μέρες αργότερα, Μάιο μήνα, στο ΑΤΤΙΚΟΝ επί της Σταδίου, η Εταιρία Ελλήνων Σκηνοθετών γιόρταζε τα "10 χρόνια νέου ελληνικού κινηματογράφου" προβάλλοντας για μια βδομάδα (πέντε ταινίες τη μέρα) διάφορες ταινίες που είχαν γυριστεί μεταξύ 1974-1984. Το βράδι της τελευταίας μέρας, Κυριακή ήτανε, είχε προγραμματιστεί αν θυμάμαι καλά "Ο Θίασος" του Αγγελόπουλου. Όμως λόγω της επικαιρότητας το πρόγραμμα άλλαξε, και στο αναθεωρημένο πρόγραμμα φιγουράριζε πλέον η πέτρα του σκανδάλου.\nΚυριακή μεσημέρι, τελείωσα το φαγητό και την ακρόαση των ειδήσεων του Πρώτου Προγράμματος μαζί με την υπόλοιπη οικογένεια, και δήλωσα ότι πάω σινεμά. "Μεσημεριάτικα;" ρώτησαν οι δικοί μου. Τους εξήγησα ότι είχε ένα αφιέρωμα με πολλές ταινίες, και ότι θα πήγαινα για να δω την "Παραγγελιά" του Τάσιου και τη "Ρεβάνς" του Βεργίτση, τζάμπα κιόλας. Πήρα το λεωφορείο και έφτασα έξω από το Αττικόν. Οι ουρές είχαν στρίψει τη γωνία και κόντευαν να φτάσουν στην πλατεία Καρύτση. Έκανα διάφορες ανεπιτυχείς προσπάθειες να τρυπώσω πλαγίως επικαλούμενος το νεαρόν της ηλικίας μου και διάφορες άλλες σαχλαμάρες. Δεν έπιασαν, κι έτσι στήθηκα στην ουρά που δεν εκινείτο με τίποτα.\nΠεριμέναμε ώρες. Αυτοί που ήταν μέσα δεν ήθελαν να φύγουν για να μπουν οι επόμενοι, οι έξω άρχισαν να φωνάζουν και να ωρύονται, κάποια στιγμή (μετά τις έξι και αφού είχε παιχτεί η "Ρεβάνς") απειλήθηκαν σοβαρά επεισόδια, τελικά κάποιοι βγήκαν και κάποιοι άλλοι μπήκαν φωνάζοντας "Ο αγώνας τώρα δικαιώνεται", ενώ τα ρολά κατέβηκαν στη μούρη ημών των υπολοίπων που κράζαμε "Ο αγώνας τώρα συνεχίζεται", αλλά μας διαβεβαίωσαν ότι θα μπούμε στην επόμενη ταινία. Βρήκα στην ουρά τον Π., ένα συμμαθητή μου από τα Αγγλικά που ήταν "μεγάλος" (δηλαδή είκοσι χρονών περίπου) και άκουγε σε ένα ραδιοφωνάκι με ακουστικό τους ποδοσφαιρικούς αγώνες της ημέρας. Είχε ντέρμπυ Ολυμπιακού-Παναθηναϊκού, χωρίς βαθμολογικό ενδιαφέρον όμως - το πρωτάθλημα ήταν ήδη πράσινο. Ο Π. ήταν έκδηλα ανήσυχος για δύο λόγους: ο Ολυμπιακός είχε φάει γκολ, και είχε ακουστεί στην ουρά ότι "η ταινία δεν έχει πολύ τσόντα τελικά".\nΚάποτε άνοιξαν οι πόρτες. Τρέξαμε αγωνιωδώς να βρούμε θέση - γινόταν ο κακός χαμός μέσα. Άλλοι καθόντουσαν στους διαδρόμους, άλλοι κρεμόντουσαν από τους εξώστες. Κάποιοι αρπάχτηκαν δι' ασήμαντον αφορμήν και αφού αντάλλαξαν τα απαραίτητα ("Ξέρεις ποιος είμαι εγώ, ρε;", "Έβγα έξω ρε αν είσαι άντρας") σηκώθηκαν να πάνε να πλακωθούν έξω και εγώ με τον Π. προλάβαμε και χωθήκαμε στις κενές θέσεις που δημιουργήθηκαν, προς μεγάλη ζήλεια διαφόρων που δεν πρόλαβαν.\nΕίχε ζέστη αφόρητη. Πρέπει να είμασταν πατικωμένοι ίσαμε δυό χιλιάδες άτομα μέσα. Επικρατούσε και φοβερή βαβούρα. Κάποιοι από μπροστά κάτι φώναζαν που δεν ακούστηκε, αλλά νομίζω ότι μέσα στη φράση υπήρχε κάτι σαν "μια άλλη ταινία". Ύστερα έσβησαν τα φώτα. Νεκρική σιγή έπεσε.\nΣ.Σ. Για όσους δεν έζησαν τις εποχές εκείνες, ο αγώνας τότε "δικαιωνόταν" κατά κύριο λόγο στις συγκεντρώσεις του ΠΑΣΟΚ που ήταν σχετικά φρέσκια κυβέρνηση, ενώ "συνεχιζόταν" στις συγκεντρώσεις της Αριστεράς και κατά κύριο λόγο του ΚΚΕ, οπότε τα συνθήματα του εξουθενωμένου πλήθους πρέπει να ιδωθούν ως χιούμορ, βέβαια. Ισχυρίζονται κακεντρεχώς ορισμένοι ότι κανένας αγώνας δεν έγινε ποτέ.\nΤο τραγουδάκι του Σαββόπουλου ονομάζεται "Νέο Κύμα" και ξεκινάει τον αμφιλεγόμενο δίσκο "Τραπεζάκια έξω" (1983).\nΑναρτηθηκε απο Β. στις 2:30 μ.μ. 6 σχόλια:\nΤελετές και πανηγύρεις\nΦωτό © Μ.Κ., 2008\nΤην περασμένη εβδομάδα ήμουν στην Ικαρία, δραττόμενος της ευκαιρίας να παραστώ στο γάμο κάποιων φίλων. Την ίδια ευκαιρία εκμεταλλεύτηκαν και πολλοί άλλοι φίλοι και για λίγες μέρες ήμασταν σχεδόν πλήρεις. Ο γάμος έπεφτε ανάμεσα στα τοπικά πανηγύρια της Αγίας Μαρίνας (στις 17) και του Προφήτη Ηλία (στις 20), των οποίων τη μνήμη τιμούν αυτόχθονες και γκρούβαλοι αντάμα σε κρασοκατανυκτικές ολονυκτίες (όπου θυσιάζεται ικανός αριθμός αμνοεριφίων, προς χάριν της διατήρησης της οικολογικής ισορροπίας κυρίως).\nΤις ίδιες περίπου μέρες εορτάζεται και η επέτειος της Ικαριακής Επανάστασης. Αν και εκτός νήσου δεν το ξέρει ψυχή, η Ικαρία απελευθερώθηκε από τους Τούρκους αυτοβούλως και αυτεξουσίως, με ένοπλη εξέγερση τον Ιούλιο του 1912. Ανακύρηξε μια βραχύβια αυτονομία ως "Ελευθέρα Πολιτεία της Ικαρίας" μέχρι την έναρξη των Βαλκανικών Πολέμων λίγους μήνες αργότερα, οπότε ενώθηκε με την Ελλάδα. Βέβαια η Επανάσταση δεν ήταν και πολύ περιπετειώδης ώστε να δημιουργήσει ικανό μύθο: ο "Τούρκος" καϊμακάμης ήταν στην πραγματικότητα Ρωμιός, οι Τούρκοι υπάλληλοι και στρατιώτες παραδόθηκαν μόλις εξερράγη (κατά λάθος, μάλλον) ένα βαρελάκι με μπαρούτι που εξέλαβαν ως πυρά πυροβολικού, και ο μοναδικός νεκρός μας φημολογείται ότι πήγε από φίλια πυρά που αστόχησαν.\nΟι επέτειοι των κατά τόπους απελευθερώσεων συνήθως εορτάζονται με την κλασική διαδοχή δοξολογία-κατάθεση στεφάνων-ομιλίες επισήμων-παρέλαση αλλά εμείς μέσα στο κατακαλόκαιρο δεν είμαστε και για πολλή τρεχάλα, άσε που λόγω συνεορτασμού με την Αγία Μαρίνα συνήθως καταλήγουμε στη γνωστή κρασοκατάνυξη που δεν προσφέρεται για εξάρσεις εθνικής μεγαλοπρέπειας. Έτσι κατά καιρούς οι εκδηλώσεις περιλαμβάνουν διάφορα ετερόκλητα όπως αγώνες σκάκι, επισκέψεις διαφόρων σκαφών, ποιητικούς διαγωνισμούς και άλλα παρόμοια, συνήθως κάτω από την ονομασία "Ικάρια-Ελευθέρια" (προσοχή στους τόνους - είναι στο σωστό σημείο).\nΔυστυχώς φέτος μας προέκυψαν δύο κακά μαζεμένα. Το ένα ήταν ότι οι εκδηλώσεις απέκτησαν άλλο concept και κάτω από τον νέο τίτλο "Ικαριάδα" βάζουν πλέον από το παράθυρο μια "αεροπορική" αντίληψη που θέλει σήμα κατατεθέν του νησιού τον συμπαθή πλην κάπως ατυχήσαντα μυθικό ήρωα Ίκαρο (για τις απόψεις μου επ' αυτού δείτε την ανάρτηση "Ήταν Καριώτης ο Ίκαρος;"). Το άλλο ήταν ότι οι σχετικές εκδηλώσεις ετέθησαν υπό την αιγίδα του πάλαι ποτέ Υπουργείου Αιγαίου (και νυν "Εμπορικής Ναυτιλίας και Νησιωτικής Πολιτικής" ή κάπως έτσι), όπου ο αρμόδιος υφυπουργός τυγχάνει γαμβρός της νήσου (εδώ στην επαρχία μαζί με τη σύζυγο παίρνεις και όοοολη τη γειτονιά). Αν και υπήρξαν στο παρελθόν και άλλοι γαμβροί που υπούργευσαν εδώ κι εκεί, ο συγκεκριμένος τυγχάνει να έχει υποστηρίξει στο παρελθόν διάφορες απόψεις που είναι (για να το πούμε ευγενώς) κάπως υπερβολικά αντιδημοφιλείς στην αριστερή πλειοψηφία των κατοίκων της νήσου. Ίσως αυτό να εξηγεί τη σπουδή του Υπουργείου όχι μόνο να θέσει υπό τη δική του αιγίδα τις εκδηλώσεις, αλλά και να τις "αναβαθμίσει" μέχρι που η αιγίδα να γίνει καταιγίδα...\nΈτσι, φέτος παρακολουθήσαμε (κάποιοι εκ του σύνεγγυς και άλλοι εκ του μακρόθεν) διάφορες τελετές και πανηγύρεις ελαφρώς ασυνήθιστες ως τώρα. Μεταξύ άλλων είδαμε επιδείξεις φουσκωτών σκαφών (όπως αυτά στη φωτογραφία από τη Μεσαχτή στην κορυφή της ανάρτησης), επειδείξεις έρευνας και διάσωσης είτε με ελικόπτερο του ΕΚΑΒ είτε με βατραχανθρώπους του Λιμενικού είτε με άλλο ελικόπτερο της Αεροπορίας, είτε με φουσκωτά και άλλα σκάφη, διελεύσεις πέντε χαριτωμένων F-16 (που έκαναν μερικούς ανυποψίαστους να φωνάξουν "Οι Τούρκοι, οι Τούρκοι!"), μερικούς ακόμα λόγους επισήμων με στολές (πλάκα τα γαλόνια...) ή άνευ και άλλα ηχηρά παρόμοια.\nΌπως λέει και η γνωστή παροιμία, όπου γάμος και χαρά... Ακολούθησε "παραδοσιακό" πανηγύρι για τους επισήμους και τα πλήθη των περιέργων που συνέρρευσαν στη Μεσαχτή για το νταβαντούρι, προς μεγάλη απελπισία της "δικής μας" νύφης που συνειδητοποίησε ότι το εκκλησάκι που θα παντρευόταν την επομένη (δεξιά στη φωτογραφία) είχε κατακλυστεί από τα ψυγεία και τα φαγητά για το γλέντι του υπουργείου. Τελικά βέβαια το γλέντι σχόλασε νωρίς και ο γάμος έγινε χωρίς προβλήματα (και μάλιστα ακριβώς στην ώρα του, πράγμα σπάνιο για τα ικαριακά έθιμα).\nΛίγο αργότερα ξεκινούσε στην παραλία μια θεατρική παράσταση in situ με βάση το concept που λέγαμε, όπου ο μύθος του ατυχήσαντος Ικάρου ζωντάνευε μέσα από ένα κείμενο του Λουντέμη που είχε θεατρικοποιηθεί για την περίσταση. Δεν είδα την παράσταση, αν και ο σκηνοθέτης είναι γνωστός μου - προτίμησα το γάμο που ήταν πιο γνωστοί μου οι άνθρωποι. Την επομένη ήρθε και με βρήκε μια φίλη να τη βοηθήσω (εγώ ο μάγος των υπολογιστών, με το ανά χείρας laptop) να ξαναβρεί τις φωτογραφίες που είχε σβήσει κατά λάθος από την ψηφιακή φωτογραφική μηχανή της. Κάτι ψιλοκαταφέραμε - εντόπισα ανάμεσα στις φωτογραφίες και μερικές από την παράσταση, όπου ο 'Ικαρος είχε πέσει ολοφτέρωτος αντί για την ίδια τη θάλασσα στο παρακείμενο της σκηνής ποταμάκι (που παρίστανε τη θάλασσα στην παράσταση). Ο άνθρωπος ήταν όντως ατυχήσας - το ποταμάκι δεν ρέει τους καλοκαιρινούς μήνες και περιέχει κάτι βρωμόνερα όλο κουνούπια και βατράχια. Θαύμασα το κουράγιο του.\nΑνάμεσα στις φωτογραφίες που διασώθηκαν ήταν και μερικές από την εκδήλωση "υπό την αιγίδα". Μεταξύ αεροσκαφών, ελικοπτέρων, βατραχανθρώπων, επισήμων και ανεπισήμων, η φίλη μου είχε σημαδέψει μια παρέα μικρών παιδιών που λίγο χάζευαν τα δρώμενα, λίγο έπαιζαν μεταξύ τους, και πιο πέρα ένα λίγο μεγαλύτερο αγοράκι με ένα κοριτσάκι που έπαιζαν στα κύματα. Ατυχώς κάμποσες από αυτές τις φωτογραφίες δεν διασώθηκαν τελικά, αλλά μερικές επιβίωσαν αρτιμελείς. Δεν μπόρεσα να αντισταθώ στον πειρασμό να υποκλέψω μία προς χάριν του ιστολογίου, όπου το κοριτσάκι της παρέας φαίνεται λιγάκι σα να χορεύει.\nΔεξιά, στην άλλη μεριά της παραλίας, ο κόσμος κοιτούσε τα ελικόπτερα.\nΣ.Σ. Να διευκρινίσω ότι η κάπως προφανής απαξία μου για τις εκδηλώσεις υπό την αιγίδα του Υπουργείου δε σημαίνει τίποτα για την καλλιτεχνική αξία εκδηλώσεων όπως η θεατρική παράσταση που αναφέρεται - αν εγώ έχω αλλεργία στην ταύτιση του Ικάρου με το νησί, δε φταίει σε τίποτα ο σκηνοθέτης και οι ηθοποιοί. Το ίδιο ισχύει και για τη συναυλία του Μίλτου Πασχαλίδη που ακολούθησε.\nΤούτων λεχθέντων, να ευχαριστήσω τη Μ.Κ. για τις φωτογραφίες, κι αν τυχόν ξαναχάσει τίποτα να μας ξανάρθει.\nΠίσω στην Κρήτη, τα κεφάλια μέσα.\nΑναρτηθηκε απο Β. στις 7:19 μ.μ. 2 σχόλια:\nΘεματολογιο Ικαρια, Πατριδογνωσια\nΣτη φρενίτιδα της σιωπής (Αλέξης Σεβαστάκης)\nΕίναι πια κατακαλόκαιρο, η σελήνη φούσκωσε τα ασήμια της, η δρόσης της αυγής αχνίζει στο κοιμισμένο ακόμα δάσος και στη μαύρη ράχη των κάβων η ράθυμη βαφή του δύοντος ηλίου αναπαλαιώνει το αρχαίο βλέμμα. Οι ώρες των διακοπών βηματίζουν αμείλικτα.\nΛοιπόν, ένα κείμενο εκτινασσόμενο ως δέσμη χαιρετισμών και ασπασμών πάντα θα πεθαίνει πριν αγγίξει το κατακαλόκαιρο, πριν κατακαθίσει στης παιδίσκης το γυμνό στήθος, που έχει αιχμαλωτιστεί από τη θωπεία του φέγγους, πριν ακουμπήσει τα μαραμένα χρόνια των άλλων και πριν ενσφηνωθεί ανάμεσα στα μάτια των ρομαντικών. Το κατακαλόκαιρο αποστρέφεται και απωθεί τις συντεταγμένες λέξεις. Με ένα φύσημα του μαΐστρου διαλύει τις ευπρεπείς συντάξεις και διασκορπίζει τις διμοιρίες των λέξεων, σαν άχυρα στο λίχνισμα.\nΤο κατακαλόκαιρο είναι, πάντα, το μονόλεκτο θαύμα των διακοπών και το ανοιχτό τραύμα της ανομολόγητης οδύνης, που οι αμείλικτες ώρες της σχεδιάζουν το σύντομο τέλος.\nΤο κατακαλόκαιρο προσκαλεί, ακαταπαύστως, στη φρενίτιδα της σιωπής και αμαχητί παραδίδεται στις χορογραφίες των αναιτιολόγητων μετακινήσεων, καθώς δρασκελίζει τα άκρα του γιαλού ή αναρριχάται για να εκπνεύσει στις ατραπούς της μνήμης.\nΌσοι αναγνώστες απομυζούν ακόμα τις ύστατες στάλες των διακοπών δεν έχουν νου για αναγνώσεις κειμένων και για προκαταβολικές εισπνοές αναθυμιάσεων.\nΌσοι τώρα ορμούν στην ευωχία των διακοπών απολεπίζονται από τις σκουριές της καθημερινότητας και, φυσικά, ανατινάσσουν τις ξύλινες γέφυρες των ανά Τετάρτη κειμένων, αποκειμένων πια στη νεκρή μνήμη.\nΌσοι αναχωνεύουν τις συντελεσμένες διακοπές τους αναμηρυκάζουν τα μικρά έως ασήμαντα συμβάντα εκείνων των ημερών και η λογόρροια των αφηγήσεων δεν εξαντλεί τη νοσταλγία μαγικών στιγμών, όπου ένα απρόσμενο, ελάχιστο βλέμμα επόθησε ή απώθησε, όπου το απρόβλεπτο έμεινε ημιτελές, όπου το σώμα ξεψύχησε με το άλγος του μεσημεριού, όπου η αίσθηση του ωραίου είχε γίνει στιγμιαίο κτήμα.\nΑχ, εγώ θα επιμένω με το δίστιχο των παλαιών ανθρώπων:\nσας στέλνω χαιρετίσματα"\nΗ ΑΥΓΗ - Ιούλιος 1997\nΑναρτηθηκε απο Β. στις 4:20 μ.μ. Δεν υπάρχουν σχόλια:\nΙστορίες σε ριπλέι απ' την Παλαιά Διαθήκη\nΗ μικρή "Αννούλα της Αλλαγής", που λεγόταν Ιωάννα και δεν ήταν πάνω ακριβώς στην ηλικία που συμβόλιζε, αλλά ποτέ μην αφήνεις την πραγματικότητα να σου χαλάει μια ωραία ιστορία. Δεξιά, τώρα που μεγάλωσε (συμπαθέστατη, πάντως...)\nΠριν λίγο μιλούσα με μια συνάδελφο που η κόρη της έδινε εισαγωγικές εξετάσεις για το Πανεπιστήμιο. Μου έλεγε ότι προσδοκούσε τις διακοπές της με περισσότερη αδημονία παρά ποτέ "γιατί η μικρή έχει τρελαθεί τελείως" και είχε την ελπίδα ότι με τις διακοπές θα καταλάγιαζαν κάπως τα πράγματα. Όχι άδικα - το τέλος του σχολείου λειτουργεί υπό πολλούς τρόπους απελευθερωτικά, ειδικά αν έχεις μόλις περάσει από μια διαδικασία έντονης καταπίεσης όπως είναι σήμερα (ή ίσως ήταν πάντα) οι εξετάσεις. Από αυτή τη σκοπιά δεν είναι παράξενο για τη μικρή να "τα παίρνει"με τα πάντα, ακόμα κι αν έχει πάει καλά στις εξετάσεις, όπως στην περίπτωσή μας.\nΘυμήθηκα το μακρινό καλοκαίρι του 1985, τότε που τελείωνα το σχολείο. Εμείς δίναμε "πανελλαδικές" εξετάσεις, που σύμφωνα με το βερμπαλιστικό πνεύμα της πρώτης σοσιαλιστικής διακυβέρνησης της εποχής ήταν ποιοτικά διάφορες από τις "πανελλήνιες" εξετάσεις της Δεξιάς. Η διατύπωση ήταν επίκαιρη, γιατί είχαν μόλις προηγηθεί εκλογές (στις 2 Ιουνίου), στις οποίες η "δημοκρατική παράταξη" είχε αναβαπτιστεί εκλογικά για δεύτερη τετραετία.\nΣτην προεκλογική περίοδο είχαν κυριαρχήσει τα πλαστικά σημαιάκια και οι βόλτες με αυτοκίνητα που κόρναραν στο ρυθμό "ε-ε-έρχεται" (όποιος κι αν ερχόταν), και ομολογώ ότι αν και με ενοχλούσε λίγο στο διάβασμα είχα διασκεδάσει υπερβολικά τη φάση που ορδές κομματικών μελών έβγαιναν για αφισοκόλληση νυχτιάτικα και πλακωνόντουσαν στις γρήγορες με αντίστοιχα συνεργεία των αντιπάλων. Με ένα φίλο μου γυρίζαμε στα τραπεζάκια και τα τροχόσπιτα των κομμάτων κρατώντας διάφορες άσχετες σημαίες - πότε του ΚΟΔΗΣΟ, πότε του ΠΑΟΚ - είτε μοιράζαμε αυτοσχέδιες προκυρήξεις που έγραφαν διάφορες αρλούμπες και οι εύπιστοι τις έπαιρναν για κομματικό υλικό. Θυμάμαι ένα βράδι που μοίραζα σε ανύποπτους Νεοδημοκράτες προκυρήξεις του ΚΚΕ Εσωτερικού, και ακόμα μια θεαματική καραμπόλα πέντε-έξι αυτοκινήτων εναλλάξ ΠΑΣΟΚ-ΝΔ, που συνέβη ενώ εκινούντο με ταχύτητα 10-15 χιλιομέτρων την ώρα το πολύ (αλλά κανένας δεν κοιτούσε μπροστά του).\nΛίγες μέρες πριν τις εκλογές το ΠΑΣΟΚ εμφάνισε κάτι αφίσες με ένα κοριτσάκι που κρατούσε κάτι λουλουδάκια (ή σε μια άλλη εκδοχή κάτι εργαλεία) - ήταν η περίφημη "Αννούλα της Aλλαγής" που μπορεί και να μην την έλεγαν ακριβώς έτσι και να μην ήταν ακριβώς αυτό, αλλά επικοινωνιακά εκείνη τη στιγμή μετρούσε πολύ. Σε αντιπαράθεση, η ΝΔ είχε βγάλει κάτι ασπρόμαυρες αφίσες με το Μητσοτάκη με ένα απερίγραπτα σφιγμένο χαμόγελο λες και τον είχε πετύχει ο φωτογράφος στην τουαλέτα. Το παιχνίδι ήταν χαμένο - στην προεκλογική συγκέντρωση του ΠΑΣΟΚ στο Σύνταγμα το κοριτσάκι εμφανίστηκε αυτοπροσώπως και έδωσε τα λουλούδια στον Αντρέα, η Αλλαγή μάζεψε 46% χωρίς άγχος, καθώς το 42% των αντιπάλων έμοιαζε λιγοστό και μαραμένο (σήμερα θα τους έβγαζε μακράν αυτοδύναμους). Άλλοι καιροί...\nΜε τα πολλά τέλειωσαν οι εκλογές, άρχισαν οι εξετάσεις, τέλειωσαν κι αυτές (καλά πήγα) και μετά οι μέρες ήταν άδειες μέχρι να προχωρήσει ο Ιούλιος και να φύγουμε για Ικαρία. Προσπαθούσα να τις γεμίσω με μπάνια (κάπως δύσκολο στην Αθήνα), θερινά σινεμά και τζάμπα πολιτιστικές εκδηλώσεις (καμιά συναυλία στο Λυκαβηττό από τα βραχάκια, κανένα πάρτυ κλπ.). Τα θερινά έπαιζαν άπειρο Χίτσκοκ, επαναλήψεις χειμερινών ταινιών, παλιά κλασικά όπως το "Τζο ο Λεμονάδας" και το "Εξπρές του Μεσονυκτίου", αφιερώματα στο Φασμπίντερ και διαφημίσεις για τσιγάρα Malrlboro με καουμπόηδες, Camel με ένα μουστακαλή με τζιπ και West με κάτι νταλικιέρηδες που έκαναν κόντρες όπως στο "Convoy, η άγρια σύγκρουση" του Πέκινπα με τον Κρις Κριστόφερσον. Μετά τις προβολές στο Βοξ και τη Ριβιέρα κάναμε άσκοπες βόλτες στα Εξάρχεια μήπως και δούμε από κοντά τα φοβερά και τρομερά φρικιά που πανικόβαλλαν τον κόσμο στις εφημερίδες και τις ειδήσεις, αλλά μετά τρέχαμε να προλάβουμε το τελευταίο λεωφορείο για το προάστιό μας, γιατί για ταξί δε μας έπαιρνε, κι ας άρχιζε στις δύο η διπλή ταρίφα.\nΜια μέρα όμως η γειτονιά μας ήρθε στο κέντρο του ενδιαφέροντος. Κάποιος τύπος στη απέναντι πλευρά της λεωφόρου τσακώθηκε με τον αδελφό του και κουβέντα στην κουβέντα αρπαχτήκανε άσχημα και τον σκότωσε. Ύστερα ταμπουρώθηκε στο σπίτι και απειλούσε ότι θα σκότωνε όποιον πήγαινε να τον πιάσει. Σκέφτομαι τι νταβαντούρι θα γινόταν αν υπήρχε τότε η ιδιωτική τηλεόραση - αλλά δεν υπήρχε ακόμα, και τα δύο κρατικά κανάλια δεν μετέδιδαν ποτέ ανησυχητικές ειδήσεις. Υπήρχαν όμως κραταιές εφημερίδες, ορισμένες από τις οποίες είχαν και σοβαρή παράδοση στον κιτρινισμό. Χτύπησαν λοιπόν κάτι τεράστια πρωτοσέλιδα "ΕΓΚΛΕΙΣΤΟΣ Ο ΚΑΪΝ" και "Ο ΚΑΪΝ ΑΠΕΙΛΕΙ" και κάτι τέτοια και έγιναν ανάρπαστες. Τόσο, που δεν τις βρήκα στο συνηθισμένο στέκι και πήγα πιο πέρα - κοντά στο σπίτι του αδελφοκτόνου.\nΒρήκα ένα πλήθος μαζεμένο απέξω - μεταξύ των οποίων κάμποσοι πρώην συμμαθητές. Δυο τύποι με μια κάμερα της ΕΡΤ έπαιρναν πλάνα. Ο ψιλικατζής μου έδωσε το τελευταίο φύλλο της εφημερίδας και μου χαμογέλασε. Είχε ξεπουλήσει εκείνη την ημέρα - χυμούς, παγωτά, πατατάκια, τα πάντα. Κάποιοι αστυνομικοί με κράνη ήταν επιφορτισμένοι με τον έλεγχο του πλήθους "Σας παρακαλώ, πηγαίνετε πιο πέρα" αλλά όλοι περίμεναν πότε ο Κάιν θα πεταχτεί έξω ζωσμένος με φυσεκλίκια και θα αποφασίσει να παραστήσει το Σαμψών παίρνοντας μαζί του και μερικούς αλλόφυλους.\nΔε βγήκε. Την άλλη μέρα ξαναπέρασα. Οι αστυνομικοί φορούσαν πηλίκια, όχι πια κράνη. Ο κόσμος ήταν ακόμα εκεί - ένας εφευρετικός τυπάκος νοίκιαζε πλαστικές καρέκλες από ένα φορτηγάκι, ένα πενηντάρικο. Αρκετοί είχαν πάρει. Μια καντίνα είχε πιάσει θέση και έφτιαχνε σουβλάκια, χοτ ντογκ και σάντουιτς. Ο ψιλικατζής είχε δυσανασχετήσει κάπως διότι ο καντινιέρης του έτρωγε μερίδιο από τις κοκακόλες. Είχε γεμίσει το μαγαζί προμήθειες και φοβόταν μην του μείνουν. Το βράδι ξαναπέρασα πηγαίνοντας για το σπίτι. Είχε λιγότερο κόσμο, αλλά αρκετούς στα γύρω μπαλκόνια και τις ταράτσες. Βρήκα ένα συμμαθητή μου με σαγιονάρες και πετσέτα θαλάσσης - είχε ξεκινήσει το μεσημέρι για μπάνιο αλλά κόλλησε. Ρώτησα "τι νέα", μου είπε "ακόμα μέσα είναι".\nΔε θυμάμαι πόσο κράτησε το σκηνικό. Μπορεί καμιά βδομάδα - ίσως λίγο λιγότερο. Η αστυνομία είχε κόψει το ρεύμα και το νερό στο σπίτι και έκανε ό,τι μπορούσε να τον κρατήσει άυπνο, με την ελπίδα κάποτε να βαρεθεί και να παραδοθεί. Κάποτε βγήκε στην αυλή να πετάξει έναν κουβά με ακαθαρσίες - δε μπορούσε να χρησιμοποιήσει την τουαλέτα χωρίς νερό. Τότε τον έπιασαν. Θυμάμαι αμυδρά τις πρωτοσέλιδες φωτογραφίες - ένας ταλαίπωρος, κουρασμένος άνθρωπος. Ο κόσμος διαλύθηκε σε πέντε λεπτά. Την άλλη μέρα πέρασα πάλι από εκεί για εφημερίδα - βρήκα ένα σημείωμα στα ψιλικά που έγραφε "κλειστόν λόγω διακοπών".\nΛίγες μέρες μετά φύγαμε κι εμείς. Δεν είχα άγχος για τα αποτελέσματα, δεν είχα άγχη καθόλου. Στην παραζάλη ξέχασα και τον Κάιν και τις μέρες που προηγήθηκαν, και θα τα είχα ξεχάσει ίσως για πάντα αν την άλλη χρονιά δεν άκουγα ένα τραγούδι των Μουσικών Ταξιαρχιών (δηλαδή του Τζίμη Πανούση) που αν και είναι ο ορισμός του "επικαιρικού" τραγουδιού, διατηρεί μια ισχυρή αντήχηση στη μνήμη μου μέχρι σήμερα. Οι στίχοι λένε, αν θυμάμαι καλά, τα εξής:\nΣε γιγαντοαφίσες, καουμπόι καπνιστής\nμε ύφος Τζων Γουαίην, ψυχρός εκτελεστής\nμε άλογο και λάσο, με τζιπ ή με κανώ\nσκηνές από Ελ Πάσο στην εθνική οδό.\nΥπουργός με σκουλαρίκι, ένας μπέης λίγο ψευδός\nαπό πίσω αλαλάζουν ο φιλήσυχος λαός\nμε σταυρούς και με κουκούλες αρπάζουνε τους πανκ\nτους καίνε στις πλατείες, Αθηναίοι Κου-Κλουξ-Κλαν.\nΣε γιγαντοαφίσες, κορούλα αριστερή\nμε πλαστικά λουλούδια και γαλλικό κλειδί\nμέχρι το 2000, χρυσή μεταγραφή\nκι εμείς όλοι στον πάγκο να παίζουμε αλλαγή\nΙστορίες σε ριπλέι απ' την Παλιά Διαθήκη\nπαραλυτικοί οι θεατές με τα κρεβάτια μαζί\nκοιτάνε το θαύμα: ο Κάιν ζει!\nΤο τελευταίο τετράστιχο είναι το ρεφραιν - τραγουδιέται μετά από κάθε κουπλέ. Να πω ότι ο Πανούσης δείχνει τον τότε Υπουργό Δημόσιας Τάξης Σκουλαρίκη και τον τότε Δήμαρχο Αθηναίων Μπέη ως υπεύθυνους για τις επιχειρήσεις αρετής στα Εξάρχεια, αλλά όταν βγήκε το τραγούδι σε δίσκο είχε ήδη γίνει η ιστορία με τον δεκαπεντάχρονο που σκοτώθηκε από πυρά αστυνομικού το Νοέμβριο του 1985 και το πράγμα είχε παλιώσει πια. Την εποχή εκείνη το σημείο αναφοράς ήταν "το 2000" σε κάμποσα τραγούδια (θυμάμαι ένα της Αρλέτας σε μουσική Λάκη Παπαδόπουλου με τα Ψηλά Ρεβέρ και στίχους Μαριανίνας Κριεζή που έλεγε "το 2000 - θα 'ναι μπαμπάδες - οι σημερινοί πιτσιρικάδες"). Τελικά η σημαδιακή χρονιά πέρασε και έφυγε καιρό τώρα, και μπαμπάδες ακόμα δε γίναμε μερικοί. Πάντως σε σχέση με το καλοκαίρι του 1985 λίγα έχουν μείνει ίδια, εκτός του Μητσοτάκη. Οι διαφημίσεις τσιγάρων απαγορεύτηκαν σχεδόν παντού, ο Αντρέας μας άφησε χρόνους, τα Εξάρχεια είναι παραδομένα στην πρέζα και την παρακμή, ο Πανούσης δίνει "χιουμοριστικά" σώου και τα χώνει στο Νταλάρα αλλά από τραγούδια άστα να πάνε, για τη μικρή Αννούλα της Αλλαγής είχα μάθει κάποια νέα από την Ελευθεροτυπία παλαιότερα και πιο πρόσφατα από το Βήμα (δείτε το σχετικό άρθρο από όπου και οι φωτογραφίες), κι εγώ μαζί με τους άρτι αποφοιτήσαντες από το Λύκειο περιμένω να περάσει ο καιρός και να φτάσει Τετάρτη για να φύγω για το νησάκι μου ησύχως και αξιοπρεπώς.\nΥΓ. Ο Κάιν δεν ξέρω τι απέγινε - σα να θυμάμαι αμυδρά ότι μετά πέθανε ή αυτοκτόνησε αλλά μπορεί και να κάνω λάθος (ποιος μαθαίνει ποτέ τίποτα για τους φυλακισμένους;). Αν ζει, θα έχει εκτίσει την ποινή του σήμερα φαντάζομαι και θα κυκλοφορεί ελεύθερος - όσο ελεύθερος μπορεί να είναι κανείς μετά από όλα αυτά. Το σπίτι του πάντως έχει μάλλον πουληθεί και ανακαινιστεί πολλά χρόνια τώρα - αναρωτιέμαι αν οι οικογένειες που ζουν εκεί έχουν ακούσει την ιστορία. Μάλλον θα την έχουν ακούσει.\nΑ, ναι, πρόπερσι με έπιασε μια πετριά και διάβασα όλη σχεδόν την Παλαιά Διαθήκη. Έχει πολλές ιστορίες για ριπλέι.\n"Ο Κάιν ζει" όπως ανέβηκε στο youtube πολύ καιρό μετά την ανάρτηση.\nΑναρτηθηκε απο Β. στις 8:56 μ.μ. 8 σχόλια:\nμε λογής παράξενα φυτά\nΝίκος Καββαδίας - Αρμίδα\nΑπό τον καιρό που το πειρατικό του κάπτεν Τζίμυ (που μ' αυτό θα φύγετε κι εσείς) ξεκίνησε για να φτάσει στο Περού (όπου ακόμα αναμένεται), λογής λογής πλεούμενα ταξιδεύουν στις θάλασσες και τους ωκεανούς, συναντώντας λογής παράξενα φυτά. Δεν αναφέρομαι φυσικά ούτε στο παπόρι απ' την Περσία που πιάστηκε στην Κορινθία, ούτε στην υψωμένη πειρατική σημαία της φωτογραφίας, που κοσμεί ένα καλοκάγαθο μηχανοκίνητο που παριστάνει το ιστιοπλοϊκό σε ανάλαφρα ταξιδάκια Ηράκλειο-Δία για τουρίστες με φαντασία. Αναφέρομαι σε άλλου τύπου επιβαίνοντες που ενίοτε κυκλοφορούν στα πελάγη και τα νησιά μας, φορτωμένοι με ποικίλες αποσκευές: ξιπασιά, έπαρση, τουπέ. Ένα συνηθισμένο εξωτικό φρούτα αυτής της κατηγορίας, είναι οι ιστιοφλώροι.\nΟι ιστιοφλώροι ή γενικά θαλασσόφλωροι, ξεχωρίζουν από το συνολικό φλωροπληθυσμό ενίοτε από τα χρώματος πράσινου ή μπορντώ παπούτσια Timberland καταστρώματος, ενίοτε πάλι από τα διακοσμημένα με χρωματιστά καταμαράν ριγέ μπλουζάκια Νautica (ή ίσως North Sails, σε χτυπητή αντίθεση πάντως με τα μονόχρωμα Lowe Alpine και τα Columbia των βουνίσιων φλώρων και την εμπριμέ πολυχρωμία των αστικών φλώρων), αλλά κυρίως ξεχωρίζουν από τον τρόπο με τον οποίο αντιμετωπίζουν την ενασχόληση με τη θάλασσα, που συμπυκνούται στην απλή ερώτηση:\nΗ απάντηση δεν δίνεται σε πόδια ή σε οργιές, ούτε σε χρόνια ή σε άτομα. Δίνεται σε λεφτά. Όχι σε λεφτά που ξόδεψες, μαζί με το χρόνο και τη δημιουργικότητά σου, για να κάνεις το σκάφος σου έτσι ή για να μάθεις την τέχνη. Σε λεφτά που βγάζεις ή θα βγάλεις από αυτό. Σε λεφτά που δηλώνεις έμμεσα ότι έχεις, μέσω αυτού - κατά κύριο λόγο, μέσω της καταξίωσης που το "κότερο" θα σου προσφέρει, όπως στην παλιά ελληνική ταινία όπου ο Βουτσάς-Ράμογλου πλησίαζε τα κοριτσάκια λέγοντας "Έχω και κότερο, πάμε μια βόλτα;".\nΣτην ταινία ο "κοτεράς" μαζεύει κάποτε κάποιαν, αλλά όταν πάει να φύγει για τη βόλτα ξεχνάει να λύσει τους κάβους και γίνεται καταγέλαστος. Ατυχώς στην πραγματική ζωή, πλήθη ιστιοφλώρων περιφέρονται ενεργοί στις Μαρίνες, στα Skipper's bar και στους ναυτικούς ομίλους. Δεν είναι κακό - από οικολογικής απόψεως υπάρχει πάντα ένας θώκος για τον καθένα. Είναι όμως λίγο εκνευριστικό να ακούς το κακάρισμά τους διαρκώς στα αυτιά σου. Ευτυχώς, αν ξανοιχτούμε λίγο στο πέλαγος, οι πληθυσμοί τους αραιώνουν, καθώς προτιμούν τα παράλια - πώς να επιδειχθείς στα σοβαρά άμα δε σε βλέπουν; Άσε που στη θάλασσα μπορεί να λερωθεί και το πατούμενο...\nΚι έτσι ησυχάζουμε. Στο τέλος της ημέρας, αφήνοντας πίσω τα ντεμέκ πειρατικά και τη βαβούρα, αυτό που μένει περισσότερο είναι η αίσθηση της ελευθερίας. Και του παιχνιδιού - κάπως όπως τελειώνει τη στροφή ο Καββαδίας:\n...ένας γέρος ήλιος μας κοιτά\nκαι μας κλείνει που και που το μάτι\nΤο κείμενο αυτό γράφτηκε ως επί το πλείστον κατά τη διάρκεια των μαθημάτων ιστιοπλοΐας - σήμερα που το κοιτάζω από μια απόσταση μου φαίνεται λίγο πιο σαρκαστικό από ό,τι θα έπρεπε. Όχι τίποτα άλλο, αλλά σκαλίζοντας τη γκαρνταρόμπα μου εντόπισα σχεδόν όλες τις προαναφερθείσες μάρκες, έστω και κάπως τριμμένες απ' τη χρήση. Επίσης, τον καιρό που έμενα στην Αθήνα, σα να θυμάμαι να έχω πιει και μερικά ποτάκια στο Skipper's που ήταν και παραθαλάσσιο...\nΤουλάχιστον έχω γλυτώσει το πειρατικό τατουάζ - για την ώρα.\n"Ντεμέκ" για τυχόν απορούντες Νοτιοελλαδίτες, σημαίνει "δήθεν". Αν κοιτάξουμε γύρω θα βρούμε αρκετό. 'Η αν κοιταχτούμε - δεν υπάρχει εμβόλιο, νομίζω.\nΑναρτηθηκε απο Β. στις 1:14 μ.μ. 7 σχόλια:\nΗ Μανταλένα μου τηλεφώνησε Παρασκευή πρωί. "Πάμε κάμπιγκ Αγιοφάραγγο, έρχεσαι;". Δεδομένης της αποχής από τις ιστιοπλοϊκές δραστηριότητες τώρα που τέλειωσε η εκπαίδευση, τα Σαββατοκύριακα μοιάζουν λιγάκι άδεια. Είπα πως θα ερχόμουν το Σάββατο, μπας και προλάβω να τελειώσω κάποιες δουλειές την Παρασκευή. Δεν τις πρόλαβα, φυσικά, ωστόσο το βράδι μου έστειλε SMS που έλεγε "Είναι καταπληκτικά, ελάτε οπωσδήποτε". Ρώτησα τους πέριξ για το πώς θα πάω - μου εξήγησαν με εντυπωσιακές λεπτομέρειες. Δεδομένης της εκπληκτικής (χμ...) φυσικής μου κατάστασης και της γενικής καχυποψίας μου για δραστηριότητες τύπου trekking έχω μια σοβαρή επιφύλαξη όταν ακούω φαράγγι, αλλά με διαβεβαίωσαν ότι περπατιέται άνετα σε 15-20 λεπτά. Και ότι αξίζει τον κόπο. Πείστηκα.\nΤο Σάββατο ξύπνησα μεσημέρι. Δεν έχει να κάνει με την ώρα που κοιμάμαι - πάντα ξυπνάω μεσημέρι μόλις μπει Ιούλιος. Ο οργανισμός μου, μου υπενθυμίζει ότι είναι καλοκαίρι και πρέπει να κάνω διακοπές. Ακόμα και αν με κάποιο μαγικό τρόπο σηκωθώ πρωί, ανακτώ κάποιο στοιχειώδη έλεγχο σώματος και πνεύματος κατά τις δύο η ώρα. Ικαριακά πράγματα. Έφτιαξα ένα γερό πρωϊνό και ρούφηξα κι ένα φραπέ. Κάποια στιγμή ξεκίνησα για το Αγιοφάραγγο - ήταν περίπου τρεις η ώρα και έξω είχε τριαντακάμποσους βαθμούς. Έβαλα Δεύτερο Πρόγραμμα στο ραδιόφωνο, αλλά κάπου στην Αγία Βαρβάρα εκφυλίστηκε σε ένα μάτσο παράσιτα. Το γύρισα σε κάποιο τοπικό σταθμό που έπαιζε μαντινάδες. Προσπαθούσα να μαντέψω το δεύτερο στίχο από τα λόγια του πρώτου, όχι με πολύ μεγάλη επιτυχία. Καμιά φορά, έπεφτα μέσα.\nΜαντινάδα στη μαντινάδα έφτασα στη Μονή Οδηγήτριας όπου τελείωνε η άσφαλτος. Το ράδιο σίγησε από μόνο του, ελλείψει σήματος, το ίδιο και το κινητό μου. Μπήκα στο χωματόδρομο ατάραχος με το αυτοκινητάκι πόλης που οδηγώ. Σκέφτηκα ότι έχω οδηγήσει σε πολύ χειρότερους δρόμους στην Ικαρία, οπότε κατηφόριζα σφυρίζοντας. Πέρασα ένα μικρό πλάτωμα και μετά μου κόπηκε το σφύριγμα, διότι ΟΥΤΕ στην Ικαρία δεν έχω οδηγήσει σε χειρότερο δρόμο. Όχι ότι δεν υπάρχει, αλλά δεν είχε τύχει ως τότε - επρόκειτο περί εμπειρίας αξιομνημόνευτης. Κυρίως όταν διαταυρώθηκα με άλλο αυτοκινητάκι, εξίσου πόλης, που ανηφόριζε. Ήμουν ο τυχερός που οδηγούσε "από μέσα", η κοπελίτσα του άλλου αμαξιού ήταν η ατυχής "απέξω". Εκμεταλλεύτηκα την τύχη μου, κόλλησα δεξιά και μάζεψα καθρέφτες. Η κοπέλα πέρασε στον πόντο, αναρωτήθηκα τι θα γινόταν αν είχα πέσει σε κανένα SUV. Συνειδητοποίησα ότι γενικά ήμουν πολύ τυχερός εκείνη την ημέρα - είχα βρεθεί σε τέσσερις πέντε διασταυρώσεις που δεν ήμουν σίγουρος πού πήγαινα, ωστόσο είχα πάρει το σωστό δρόμο πάντα. Έφτασα σε ένα άλλο πλάτωμα όπου δεκάδες αυτοκινητάκια πόλης ήταν παρκαρισμένα εδώ κι εκεί. Κι ένα δυό τζιπάκια. Κάποιοι έβγαιναν - "μπες εδώ", μου είπαν. Ήμουν στ' αλήθεια πολύ τυχερός.\nΠήρα το τσαντάκι μου (μαγιώ, πετσέτα, αντηλιακό, φωτογραφική μηχανή, καπελάκι, νερό) και χώθηκα στην είσοδο του φαραγγιού. Είχα αποφασίσει από νωρίς να μη μείνω το βράδι διότι την άλλη μέρα θα ερχόταν για λίγο στο Ηράκλειο η αδελφή μου, και ήθελα να τη δω. Περπατούσα στην κοίτη και χάζευα τις σπηλιές στα πλάγια. Παλιά ζούσαν εδώ ασκητές (εξ' ου και Αγιοφάραγγο). Ο καθένας ζούσε στη σπηλιά του και δεν επικοινωνούσε με τους άλλους. Μια φορά το χρόνο μαζευόντουσαν (το Πάσχα, νομίζω) σε μια μεγάλη σπηλιά που είχε από μια πέτρα-στασίδι για τον καθένα τους. Αν η πέτρα έμενε άδεια, οι άλλοι ήξεραν ότι αυτός ο ασκητής είχε πια πεθάνει.\nΣήμερα είναι λιγότερο ασκητικά τα πράγματα. Ένα γκρουπ περιπατητών εμφανίστηκε από απέναντι, μετά κάτι ζευγαράκια. Κόσμος πήγαινε κι ερχόταν. Σταμάτησα για να βγάλω φωτογραφία τα κατσίκια που καθόντουσαν αμέριμνα στο βράχο - βλέπετε τη φωτογραφία στην κορυφή. Άλλα κατσίκια περιδιάβαιναν εδώ κι εκεί. Γνώριμο συναπάντημα. Βρήκα κάτι μακριά σχοινιά που κρεμόντουσαν από τους βράχους. Τα κατσίκια δεν τα χρειάζονται, βέβαια. Έφτασα στο εκκλησάκι του Αγίου Αντωνίου (ο οποίος ήταν από τους πρώτους ασκητές). Δίπλα είχε ένα πηγάδι που έγραφε "πόσιμο νερό". Παραδίπλα διάφορες σκηνές. Δεν ήταν οι δικοί μου. Κοίταξα το κινητό - δεν είχε καθόλου σήμα. Έφτασα στην θάλασσα ακριβώς σε είκοσι λεπτά, όπως μου είχαν πει. Υπήρχε κάμποσος κόσμος, κάποιοι σε σκηνές, κάποιοι στην παραλία, κάποιοι με σκάφη.\nΓύρισα όλη την παραλία πάνω κάτω δυό φορές. Πουθενά οι δικοί μου. Σκέφτηκα ότι θα έπρεπε να γυρίσω στο φαράγγι να κοιτάξω τις άλλες σκηνές, σκέφτηκα ότι θα είχαν πάει για ψαροτούφεκο ή για φαγητό αλλού. Κάποια στιγμή είδα μια κοπελίτσα που έγραφε ένα SMS - αναρωτήθηκα αν υπάρχει σήμα σε κάποιο σημείο. Υπήρχε - σε μια έκταση πλάτους περίπου τριών μέτρων, ακριβώς στη μέση της παραλίας. Άρχισα τα τηλέφωνα - όλοι ήταν εκτός δικτύου. Κάποια στιγμή πέτυχα τη Μανταλένα - στο τρίτο χτύπημα το σήκωσε. Ανακουφίστηκα.\n- Έλα ρε, πού είσαι, σε περιμένουμε.\n- Αγιοφάραγγο; Τι κάνεις εκεί πέρα; Αγιοφάραγγο σου είπα;\n- Ναι, πού είσαστε;\n- Στο Λέντα. Κάπου κοντά στο Λέντα, δεν ξέρω ακριβώς.\nΤο σήμα χάθηκε όπως είχε έρθει. Αισθάνθηκα για πολλοστή φορά ελαφρώς λοξός ως προς το υπόλοιπο σύμπαν. Για πολλοστή φορά, αποφάσισα ότι τόσο το χειρότερο για το υπόλοιπο σύμπαν - αυτό χάνει. Κοίταξα γύρω μου - η σκιά του βουνού έπεφτε στην παραλία, η θάλασσα ήταν γαλήνια και διαυγής. Έβαλα μαγιώ και βούτηξα. Κολύμπησα για ώρα, ύστερα μάζεψα μαύρα βοτσαλάκια από την παραλία. Στέγνωσα, τα μάζεψα κι άρχισα να ανηφορίζω. Μπήκα στο εκκλησάκι (ήταν ανοιχτό, και παραδόξως περιποιημένο). Χάζεψα τα σχήματα που είχαν φτιάξει με πετρούλες γύρω από ένα δέντρο ακριβώς έξω κάποιοι κατασκηνωτές. Παρατήρησα τους σταυρούς που ήταν χαραγμένοι σε κάποιους βράχους, και σκέφτηκα ότι οι ασκητές ίσως ήταν θαμμένοι εκεί γύρω.\nΠροχωρώντας, άκουγα φωνές να αντηχούν στις πλαγιές του φαραγγιού. Δεν καταλάβαινα από πού ερχόντουσαν, ίσως κάπου ψηλά. Μιλούσαν ελληνικά, με κρητική προφορά και πολλές ξένες λέξεις που δεν αναγνώριζα. Κάποια στιγμή έπιασα τη λέξη "ραπέλ" και κατάλαβα - εντόπισα τους ομιλητές να κρέμονται από τα σχοινιά της απέναντι πλαγιάς. Αναρριχητές. Δε θαυμάζω αυτό το είδος πανίδας, αλλά είναι κάπως σπάνιο - άρχισα να τραβάω φωτογραφίες κατά βούληση. Κάποια στιγμή άκουσα από πάνω μου μια φωνή:\n- Ψιτ, φιλαράκι...\nΟ τύπος αιωρείτο καμιά εικοσαριά μέτρα ψηλότερα, ακριβώς πάνω μου.\n- Καλησπέρα, του είπα.\n- Ναι, καλησπέρα. Να σου πω, δεν πας λίγο πιο δεξιά μην ξεκολλήσει καμιά πέτρα και σου' ρθει στο κεφάλι;\nΈκανα αριστερά - προχώρησα κι άλλο προς την έξοδο. Για λίγο άκουγα τη γλώσσα με τις άγνωστες λέξεις. Μετά χάθηκε. Ακουγόντουσαν μόνο κάτι κατσίκια κουδουνάτα. Όχι σαν αυτά του φαραγγιού, τα ελεύθερα. Κάποιο κοπάδι που βοσκούσε κοντά.\nΟδήγησα σφυρίζοντας στον ανήφορο χωρίς να μπερδέψω καμία διασταύρωση. Στη Μονή Οδηγήτριας ξαναπήρε μπρος το ραδιόφωνο μόνο του και το κινητό άρχισε να βγάζει ήχους μηνυμάτων, μάλλον από αναπάντητες κλήσεις. Σκέφτηκα να στείλω ένα μήνυμα στη Μανταλένα που να λέει "Είναι καταπληκτικά, ελάτε οπωσδήποτε" αλλά μπορεί να το πέρναγε για φτηνό χιούμορ. Εγώ πάλι θα το εννοούσα σοβαρά, αλλά πού να μπλέκεις τώρα... Σουρουπώνοντας έμπαινα στο Ηράκλειο.\nΤο πρωί με ξύπνησε το τηλεφώνημα της αδελφής μου. Ήταν στον Κούλε και πήγαινε προς τα Λιοντάρια. Πήγα και τη βρήκα με την παρέα της κατά τις εννιά - στις δέκα και μισή έφευγαν για Σαντορίνη. Κάτσαμε για καφέ στο πάρκο Θεοτοκόπουλου - φεύγοντας εντόπισα καμιά σαρανταριά ροζ φιγούρες να ανηφορίζουν την 25ης Αυγούστου. Έχωσα γρήγορα γρήγορα την αδελφή μου και τους φίλους της σε κάτι ταξί και ξανάσκασα μύτη στα Λιοντάρια. Το θέαμα ήταν μαγευτικό: οι ροζ φιγούρες ήταν στημένες μπροστά στη Βασιλική του Αγίου Μάρκου και ήταν μια χορωδία που λεγόταν Texas Girls Choir και ήταν ακριβώς κορίτσια από το Τέξας. Άσπρες, μαύρες, κίτρινες, κοντές και ψηλές, χοντρές και λεπτές. Έφηβες, οπωσδήποτε. Συνοδευόντουσαν από μία εξίσου ροζ κυρία που έπαιζε ένα αρμόνιο, έναν τύπο που κουβαλούσε κάτι ηχειάκια για το αρμόνιο και μια δυστυχισμένη υπάλληλο ταξιδιωτικού πρακτορείου με μια ταμπελίτσα που πήγαινε μπροστά δίκην τροχονόμου. Την ώρα που έσκασα μύτη τα κοριτσάκια τραγουδούσαν ένα χορωδιακό που μου θύμισε απροσδιόριστα κάτι παιδικά τραγουδάκια του Κατηχητικού. Δεν πολυκαταλάβαινα τους στίχους, είδα όμως ότι περιελάμβανε και κάτι σαν αμήχανες χορευτικές κινήσεις, στο τέλος όμως όλα μαζί ξέσπασαν σε ένα ηχηρό "Texas, Texas!" και οι δεκαπέντε παρευρισκόμενοι χειροκρότησαν - κι εγώ μαζί. Ύστερα το ροζ κύμα τα μάζεψε και άρχισε να κατηφορίζει στοιχημένο την 25ης Αυγούστου προς τη θάλασσα και το κρουαζιερόπλοιο που τις πήγαινε all inclusive εκδρομούλα στο Αιγαίο.\nΚόντευε έντεκα. Σκέφτηκα προς στιγμήν να πάω να βρω την παρέα στο Λέντα ή όπου αλλού ήτανε. Αλλά δεν είχα ξυπνήσει ακόμα στ' αλήθεια - τελικά αγόρασα εφημερίδες και πήγα σπίτι. Διαβάζοντας, με πήρε ο ύπνος. Ξύπνησα αργά το απόγευμα, από την πείνα μάλλον. Στο γραφείο ήταν παρατημένα τα βότσαλάκια που είχα μαζέψει την προηγουμένη. Σκέφτηκα ότι αυτή την ώρα η παρέα θα τα μάζευε από το Λέντα και οι Texas Girls Choir θα ήταν ένα θαλασσί ή πράσινο κύμα κάπου στη Ρόδο ή στην Αλικαρνασσό. Στο Αγιοφάραγγο, κάποιοι θα δοκίμαζαν τα σχοινιά για αναρρίχηση. Δεν ήμουν σίγουρος ποιος από όλους μας ήταν ο πιο λοξός ως προς το υπόλοιπο σύμπαν.\nΑλλά για το ποιος χρειάζεται τάχιστα διακοπές, είμαι απόλυτα σίγουρος.\n"Ελαφρώς λοξός ως προς το υπόλοιπο σύμπαν" είναι μια φράση που αν δε με απατά η μνήμη μου έχει χρησιμοποιήσει ο E.M. Forster για τον Καβάφη. Η φίλη και συνάδελφος το πάλαι ποτέ Λ.Κ., θερμή συνήγορος των φυσικών δραστηριοτήτων τύπου trekking, καλή της ώρα, είναι υπεύθυνη για την εμπέδωση της λέξης "ραπέλ" που σημαίνει αν δεν κάνω λάθος να "περπατάς" πάνω στο βράχο ενώ κρέμεσαι από το σχοινί. Θυμάμαι απροσδιόριστα επίσης τη λέξη "κραμπόν" που δεν έναι καρμπόν και έχει ίσως σχέση με κράμπες, αλλά ίσως πάλι να τη μπερδεύω και με τα "μπατόν" που μπορεί και να είναι μπαστούνια - τα υπόλοιπα όλα που μου έλεγε τα έχω πια ξεχάσει. Τέλος, ενδομύχως εικάζω ότι η φράση "Σουρουπώνοντας έμπαινα στο Ηράκλειο" είναι αντιγραφή από το διήγημα του Μάριου Χάκκα "Το ψαράκι της γυάλας".\nΑναρτηθηκε απο Β. στις 12:23 π.μ. 8 σχόλια:\nΘεματολογιο Κρητη, Με πανια και με κουπια\nΕνάμιση χρόνο μένω στην πολυκατοικία, είναι ζήτημα αν έχω χρησιμοποιήσει τις σκάλες τρεις φορές. Κάτι που μένω τρίτο όροφο, κάτι που είμαι τριψήφια κιλά, κάτι που ρέπω γενικά προς την ακινησία και το ραχάτι, μπαίνω στο ασανσέρ αβλεπί ακόμα και με διακοπή ρεύματος. Φυσικά το ασανσέρ δε λειτουργεί χωρίς ρεύμα, αλλά εγώ πατάω τα κουμπιά μπας και γίνει τίποτα. Δε γίνεται, βέβαια, οπότε σκαρφαλώνω σιγά σιγά και μέχρι να φτάσω στο δεύτερο έχω γίνει μελιτζανί και υπό κατάρρευση. Τότε σταματάω να πάρω ανάσα, κοιτάζω το κίτρινο ποδήλατο που έχει η κυρία του δεύτερου πατώματος, σκέφτομαι ότι είναι χαριτωμένο με το καλαθάκι με τα λουλούδια και οτι κάποια στιγμή πρέπει να το βγάλω φωτογραφία, κι ύστερα συνεχίζω με τα εναπομείναντα σκαλιά μέχρι να φτάσω σπίτι και να τα ξεχάσω όλα.\nΧτες βράδι δεν είχε διακοπή, αλλά το ασανσέρ είχε χαλάσει. Ανέβηκα ασθμαίνοντας ως συνήθως και στο δεύτερο έσβησαν τα φώτα. Έψαξα ψηλαφώντας το τοίχο για το κουμπί - κάποια στιγμή το βρήκα και το κίτρινο ποδήλατο έλαμψε κι αυτό μπροστά μου. Ανέβηκα πάνω και ξέχασα τα πάντα, αλλά σήμερα το πρωί το ασανσέρ ήταν ακόμα χαλασμένο. Άρχισα να κατηφορίζω τα σκαλιά χωρίς βιασύνη (στην κατηφόρα αγχώνεται κανείς λιγότερο) και ξανάπεσα στο ποδήλατο. Με περίμενε, με την άσπρη του σέλα, το "γυνακείο" σκελετό (για να ποδηλατείς με φούστα), το καλαθάκι με τα πλαστικά λουλούδια. Ψαχούλεψα την τσάντα και ανέσυρα τη φωτογραφική μηχανή. Το αποτέλεσμα το βλέπετε.\nΤην κυρία του κάτω πατώματος μάλλον δεν την έχω δει ποτέ, ή κι αν τη δω δε θα την αναγνωρίσω. Δεν ξέρω πως μοιάζουν οι κυρίες με κίτρινα ποδήλατα με καλαθάκι. Ίσως λίγο ρομαντικές ή παλιομοδίτικες ή πάλι όχι, δεν ξέρω. Δεν έχω δει και κανέναν να το καβαλάει αυτό τον ενάμιση χρόνο. Η μπροστινή του ρόδα είναι ξεφούσκωτη.\nΔεν ξέρω ποδήλατο, δεν έμαθα ποτέ. Μπορεί να είναι κι αυτό μια μορφή αναπηρίας.\nΑναρωτιέμαι, τώρα που θα γυρίσω σπίτι, έχουν άραγε φτιάξει το ασανσέρ;\nΥΓ 5/7: Το είχαν φτιάξει τελικά...\nΑναρτηθηκε απο Β. στις 11:27 μ.μ. 3 σχόλια:


Ο καλλιτέχνης που ζωγραφίζει με τις αχτίδες του ήλιου! (video) - Florina Mad\nHome » ΝEWS » ΤΡΕΛΑ ΑΠΙΣΤΕΥΤΑ » VIDEO » Ο καλλιτέχνης που ζωγραφίζει με τις αχτίδες του ήλιου! (video)\nΟ καλλιτέχνης που ζωγραφίζει με τις αχτίδες του ήλιου! (video)\nΧρησιμοποιώντας τον ήλιο, ζωγραφίζει πάνω σε πλάκες ξύλου. Ο Jordan Mang-osan είναι ένας καλλιτέχνης από το χωριό Tam-awan, που βρίσκεται στα βουνά Cordilleras στις Φιλλιπίνες, και είναι ο καλύτερος στην πυρογραφία. Δημιουργεί αριστουργήματα με εργαλείο του έναν μεγεθυντικό φακό και τις ηλιακές ακτίνες.\nΠάνω σε πλάκες ξύλου αρχικά σκιτσάρει τα σχέδιο που θέλει και στη συνέχεια με τον μεγεθυντικό φακό αρχίζει να συγκεντρώνει τις ηλιακές ακτίνες στα σημεία που τον ενδιαφέρουν. Σιγά σιγά δημιουργούνται μαύρες σκιές, τα σημάδια από το κάψιμο του ξύλου. Ουσιαστικά ο Mang-osan παράγει έργο τέχνης χωρίς να αγγίζει τον ξύλινο καμβά!\nΒέβαια, για να ολοκληρώσει ένα έργο τού παίρνει αρκετούς μήνες, όμως το αποτέλεσμα είναι εκπληκτικό. Ο Jordan είχε ξεκινήσει να ζωγραφίζει από μικρός και τελικά, στα 19 του, αυτό έγινε το επάγγελμά του. Μιας και προερχόταν από φτωχή οικογένεια, αντιμετώπισε πολλές δυσκολίες στα πρώτα του βήματα, αφού, όπως και ο ίδιος είπε, το βασικό όταν ξεκινάς να γίνεις καλλιτέχνης είναι τα χρήματα. Έτσι, τύπωνε στάμπες σε μπλουζάκια και κάρτες, για να βγάζει τα προς το ζην, παράλληλα με τη ζωγραφική.\nΣήμερα είναι ένας από τους πιο γνωστούς καλλιτέχνες στο Tam-awan. Έμαθε την τέχνη της πυρογραφίας σε ξύλο από τον μέντορά του, Santiago Bosi, και πλέον έχει αποκτήσει μεγάλη φήμη στους καλλιτεχνικούς κύκλους.\nΣκοπός του Jordan όμως είναι να κρατήσει μέσα από την τέχνη του ζωντανή την παράδοση, τα ήθη και τα έθιμα της πατρίδας του, γι' αυτό και μέσα από καλλιτεχνικά εργαστήρια, σε συνεργασία και με άλλους καλλιτέχνες, προσπαθεί να διδάξει στους νέους την ιστορία και τον πολιτισμό των Cordilleras. Ο Jordan έχει τιμηθεί δύο φορές με το βραβείο «Special Recognition for Arts and Culture», ενώ το 2007 ήταν μέσα στους 10 καλύτερους καλλιτέχνες των Φιλιππίνων, που τιμήθηκαν με το βραβείο «Philippine Regional Art Award», στο Εθνικό Μουσείο της Μανίλα.\nΗ δουλειά του έχει παρουσιαστεί και σε εκθέσεις στην Ιαπωνία, τη Μαλαισία, τη Νότια Κορέα και την Αυστραλία, ενώ έχει συμμετάσχει και σε έναν καλλιτεχνικό διαγωνισμό στην Αμερική.\nΑναρτήθηκε από Χρηστος Σιαφλας στις 11:36 π.μ.


Πυρ ομαδόν από την αντιπολίτευση στον Τσίπρα - Newpost.gr\nΠυρ ομαδόν από την αντιπολίτευση για την ομιλία του πρωθυπουργού\nΕπίθεση στον πρωθυπουργό Αλέξη Τσίπρα εξαπέλυσε σύσσωμη η αντιπολίτευση με αφορμή την ομιλία του στην πρώτη συνεδρίαση του νέου υπουργικού συμβουλίου.\nΔημοσίευση 6 Νοεμβρίου 2016, 15:43 / Ανανεώθηκε 6 Νοεμβρίου 2016, 16:14\nΤσίπρας στο υπουργικό: Τα υπουργεία δεν είναι προσωπικά...\nΝΔ: «Η αναξιόπιστη Κυβέρνηση ΣΥΡΙΖA – ΑΝΕΛ δεν μπορεί να κάνει κανένα νέο ξεκίνημα»\n«Επιβεβαιώθηκε σήμερα. Με αυτήν την Κυβέρνηση τίποτα δεν άλλαξε. Τίποτα δεν θα αλλάξει. Η Κυβέρνηση της ανακύκλωσης των ίδιων αναξιόπιστων πολιτικών δεν μπορεί να κάνει κανένα νέο ξεκίνημα» αναφέρει σε σχετική ανακοίνωσή του ο εκπρόσωπος Τύπου της ΝΔ Γιώργος Κουμουτσάκος.\nΌπως σχολιάζει: «για τους ανέργους και τους συνταξιούχους δεν υπάρχει διαφορά εάν τους κοροϊδεύει ο κ. Κατρούγκαλος ή η τέως διευθύντρια του γραφείου του, που τώρα έγινε Υπουργός».\nΟ κ. Τσίπρας είναι αμετάκλητα αποκομμένος από την κοινωνία και τα πραγματικά προβλήματα των πολιτών.\nΚαι όμως, αμετανόητος, επιμένει στις πολιτικές του, που έχουν οδηγήσει σε φτωχοποίηση και απόγνωση την κοινωνία.\nΚάνει ό,τι είναι δυνατόν για να επιβιώσει πολιτικά.\nΔημιουργεί Υπουργεία για τους κολλητούς φίλους του. Χρήζει Υπουργούς ανθρώπους που έχουν υποστηρίξει την ύπαρξη παράλληλου νομίσματος. Διατηρεί αμετανόητους κρατιστές, που δήθεν θα υπέβαλλαν την παραίτησή τους λόγω των αποκρατικοποιήσεων.\n«Όλοι μαζί δεν μπορούν να δώσουν την παραμικρή λύση στα σοβαρά προβλήματα που οι ίδιοι δημιούργησαν», καταλήγει η ανακοίνωση της ΝΔ\nΠΑΣΟΚ: Είναι ανίκανοι και αδύναμοι να διαπραγματευτούν\n«Η χρεοκοπημένη κυβέρνηση των Τσίπρα-Καμμένου δεν μπορεί να βγάλει την χώρα από την κρίση και τα μνημόνια, στα οποία η ίδια την επανέφερε», σχολιάζει το Γραφείο Τύπου του ΠΑΣΟΚ και συνεχίζει:\nΕίναι ανίκανοι και αδύναμοι να διαπραγματευτούν, είναι κοινωνικά απομονωμένοι.\nΗ μερική αλλαγή προσώπων δεν αλλάζει την ουσία, δεν πρόκειται να την σώσει.\n«Εξ άλλου ο κ. Τσίπρας δείχνει να μη έχει καταλάβει την τραγική ήττα της καθεστωτικής πολιτικής τους στο θέμα της ενημέρωσης», καταλήγει.\nΠοτάμι: Ο κ. Τσίπρας δεν είχε ποτέ καλή σχέση με την αλήθεια\n«Xιλιοειπωμένα κλισέ, διαστρέβλωση της πραγματικότητας, κυνισμός. Ο κ. Τσίπρας δεν είχε ποτέ καλή σχέση με την αλήθεια. Μιλάει για προτεραιότητα στην ανάπτυξη, τη στιγμή που ο Εμίρης του Κατάρ, ένας από τους πιο ισχυρούς ανθρώπους που θέλουν να φέρουν χρήματα στη χώρα χαρακτηρίζει "ανέκδοτο" τις επενδύσεις στην Ελλάδα», σχολιάζει ο εκπρόσωπος Τύπου του Ποταμιού Δημήτρης Τσιόδρας.\nΌπως σχολιάζει «επαναλαμβάνει τα περί χτυπήματος της διαπλοκής την ίδια μέρα που αποκαλύπτονται οι νέες "περιπέτειες" του κολλητού του Νίκου Παππά για δουλειές στη Βενεζουέλα».\nΑκόμη και τα προβλήματα της καθημερινότητας και τα βάσανα των πολιτών, ο κ. Τσίπρας τα βλέπει ως χώρο “για την κατοχύρωση πολιτικής ηγεμονίας”.\nΜε άλλα λόγια ως μέσον για να μένει εκείνος και οι υπουργοί του στην εξουσία. Όσο για τις “επιτυχίες” που απαρίθμησε, τις βιώνουν όσοι πίστεψαν στα ψέματά του.\nΈνωση Κεντρώων: Τώρα κατάλαβαν στον ΣΥΡΙΖΑ ότι καθυστερούμε στις μεταρρυθμίσεις;\n«Εάν αυτό που πρέπει να κάνουμε είναι οι μεταρρυθμίσεις που ζητούν οι Ευρωπαίοι, γιατί καθυστερήσαμε τόσο πολύ να το αντιληφθούμε; Η γραφειοκρατία, η καθυστέρηση των ιδιωτικοποιήσεων, οι αλόγιστες δαπάνες του δημοσίου, η έλλειψη του σθένους για προσαρμογή των εργασιακών σχέσεων προς καταπολέμηση της ανεργίας, όλα αυτά τώρα τα αντελήφθησαν κάποιοι στο ΣΥΡΙΖΑ;» αναφέρει σε σχετική ανακοίνωσή της η Ένωση Κεντρώων.\nΌπως επισημαίνει «οι μεγάλες φωνές του κ. Τσίπρα για τη μείωση του χρέους και την είσοδο των ομολόγων σε καθεστώς ποσοτικής χαλάρωσης, συναντούν μια Ευρώπη δύσπιστη και καχύποπτη, γιατί περνάμε τις μεταρρυθμίσεις μόνο στη Βουλή, στη δε πράξη αδρανούμε, ενώ δεν είναι λίγοι οι βουλευτές και τα στελέχη του ΣΥΡΙΖΑ που απειλούν την Ευρώπη ότι σε περίπτωση που δεν ικανοποιήσουν τα αιτήματα μας θα δραπετεύσουμε».\n«Νομίζουμε στην Ένωση Κεντρώων ότι οι ξένοι κρατούν τον κ. Τσίπρα επειδή τα υπογράφει όλα και τα περνάει όλα στη Βουλή. Αμέσως όμως μετά, τούτου προσδιοριζομένου με την είσοδο του 2017, θα τον πετάξουν έξω από την εξουσία, γιατί η εφαρμογή των μεταρρυθμίσεων απαιτεί συνειδητά φιλοευρωπαϊκή κυβέρνηση και όχι κυβέρνηση νεο-αριστερών που βλέπουν την Ευρώπη ως αγγαρεία», καταλήγει η Ένωση Κεντρώων.\nΔΗΜΑΡ: Εκτός πραγματικότητας ο Τσίπρας\n«Ο πρωθυπουργός για μια ακόμη φορά ήταν εκτός πραγματικότητας καθώς έχει πάρει διαζύγιο με τα προβλήματα της κοινωνίας ενώ η χώρα βρίσκεται στο επίκεντρο μιας πρωτοφανούς οικονομικής κρίσης», σχολίασε από την πλευρά της η Δημοκρατική Αριστερά.\n«Έφτασε μάλιστα στο σημείο να θεωρεί επιτυχία την δήθεν διάσωση του ασφαλιστικού συστήματος υπό τους όρους των συνεχιζόμενων μειώσεων στις συντάξεις. Στον φανταστικό κόσμο του κ. Τσίπρα δεν υπάρχουν ούτε καν οι διαπιστώσεις του Γραφείου του Προϋπολογισμού της Βουλής για την αδιέξοδη φοροκεντρική λιτότητα αλλά μονάχα ο ατελείωτος εξωραισμός των πάντων», επισημαίνει σε σχετική ανακοίνωσή της.\n«Όσον αφορά τα εργασιακά ελπίζουμε ότι ο πρωθυπουργός και η κυβέρνηση δεν θα τα υπερασπιστούν με τον ίδιο αποτυχημένο τρόπο όπως το ασφαλιστικό, τη δημόσια περιουσία και τα κόκκινα δάνεια. Δεν θα το αντέξει η κοινωνία», καταλήγει η ΔΗΜΑΡ.\nΔΗΜΑΡ ΠΑΣΟΚ ΚΥΒΕΡΝΗΣΗ ΝΕΑ ΔΗΜΟΚΡΑΤΙΑ ΑΛΕΞΗΣ ΤΣΙΠΡΑΣ ΠΟΤΑΜΙ ΕΝΩΣΗ ΚΕΝΤΡΩΩΝ


Βρακάκι εκμάθησης Wollebi - Βρακάκια εκμάθησης - Ecobaby - ΟΙΚΟΛΟΓΙΚΑ ΡΟΥΧΑ, ΥΦΑΣΜΑΤΙΝΕΣ ΠΑΝΕΣ, ΜΑΡΣΙΠΠΟΙ ΑΓΚΑΛΙΑΣ, ΦΥΣΙΚΑ ΠΑΙΧΝΙΔΙΑ, ΒΙΟΛΟΓΙΚΑ ΚΑΛΛΥΝΤΙΚΑ ΚΑΙ ΑΠΟΡΡΥΠΑΝΤΙΚΑ\nΚατηγορίες » Οικολογικό μωρό / παιδί » Οικολογικές πάνες » Βρακάκια εκμάθησης » Βρακάκι εκμάθησης Wollebi\nΜέγεθος: 86/92 98/104(€ 21.04 )\nΤο Wollebi είναι μοναδικό βρακάκι εκμάθησης αποκλειστικά από φυσικά βιολογικά υλικά.\nΧρησιμοποιείται μαζί με τα επιθέματα του. Επιθέματα για το βρακάκια εκμάθησης Wollebi από 100% οργανικό βαμβάκι είναι πολύ μαλακά, χνουδωτά, υπεραπορροφητικά και συγκρατιούνται μέσω στό βρακάκι με κόμπιτσες.\nTο βρακάκι εκμάθησης Wollebi δεν πρέπει να πλένεται μετά από κάθε χρήση. Αν το βρακάκι έγινε λίγο υγρό, αρκεί να το απλώνετε να στεγνώσει έξω. Ο καλύτερος τρόπος να τα χρησιμοποιείτε - να έχετε 2-4 και να τα απλώνετε έξω μετά από κάθε αλλαγή επιθέματος. Τα εξωτερικά βρακάκια πλένονται μιά φορά σε 5-10 μέρες, εκτός αν έχει λερωθεί.\nΌταν το βρακάκι θα λερωθεί, πρέπει να πλένεται με προσοχή - στο χέρι ή στο πρόγραμμα για μάλλινα. Χρησιμοποιήστε ένα μαλακό σαπούνι, παραδείγματος χάρη το δικό μας Sonett Υγρό απορρυπαντικό ελιάς για μάλλινα και μεταξωτά. Τα βρακάκια εκμάθησης Wollebi χρειάζονται ειδική φροντίδα. Για να διατηρείται η στεγανότητα τους και για να επανέρθει η περιεκτικότητα λανολίνης στο σωστό επίπεδο, μετά από κάθε πλύσιμο τα πλένουμε με Λανολίνη. Οδηγίες μπορείτε να βρείτε επάνω στη συσκευασία.\nΤο προϊόν έχει προστεθεί στο κατάλογό μας Σάββατο, 21 Μαρτίου 2009\nDUNS Sweden Καλτσόν ΘΑΛΑΣΣΙ-ΛΑΧΑΝΙ με βιολογικό βαμβάκι\nPICKAPOOH Καπέλο απο βιολογικό βαμβάκι FIREMAN ΓΑΛΑΖΟΓΚΡΙ\nEcolife ανοξείδωτο μπουκάλι-θερμός 400ml ΚΟΚΚΙΝΟ\nΜε διπλά τοιχώματα, για να απολαμβάνετε παγωμένο το νερό ή το ζεστό ρόφημά σας για πολλές ώρες & με ειδική ανατομική λαβή σιλικόνης για εύκολο πιάσιμο. ΧΩΡΙΣ ΒΑΡΕΑ ΜΕΤΑΛΛΑ - ΑΛΟΥΜΙΝΙΟ.\nΚαλοκαιρινό χειροποίητο μάλλινο βρακάκι πάνας Κόκκινο με Λουλούδια\nRelax Σαλοπετάκι απο βιολογικό βαμβάκι\nPopolini Βρακάκι εκμάθησης από βιολογικό βαμβάκι αδιάβροχο με σχέδιο


Στην Σπαρτάκ Μόσχας ο Τέρι; - inpaok.com\n08. Σεπτεμβρίου 2018 16:05 Γιάννης Σωτηρίου\nΟ Τζόν Τέρι δεν έχει «σκοτώσει» τον ποδοσφαιριστή μέσα του. Το δήλωσε ορθά – κοφτά στην ενδιαφέρουσα συνέντευξη που παραχώρησε στην Daily Mail, λέγοντας μάλιστα πως «είμαι στην καλύτερη κατάσταση της τελευταίας 10ετίας» παρόλο που προπονητικές σημειώσεις συλλέγει ανελλιπώς απ’ όταν πρωτοδούλεψε με τον Ζοζέ Μουρίνιο στην Τσέλσι, το πάλαι ποτέ 2004.\nΠώς ν’ αγνοήσει την πρόταση της ρωσικής Σπαρτάκ Μόσχας ο βετεράνος στόπερ; Η ομάδα του Καρέρα, εκ των δύο που απέκλεισε ο ΠΑΟΚ στα προκριματικά του Champions League, ψάχνει για ελεύθερο αμυντικό μετά τον τραυματισμό του βασικού Ζιγκό και ο Τέρι φαντάζει ό,τι πιο αξιόπιστο μπορεί να βρει τούτη την εποχή.\nΛογικά όλα θα τελειώσουν μέσα στο Σαββατοκύριακο. Ο Τέρι βέβαια, ακόμη κι αν υπογράψει, δεν έχει δικαίωμα συμμετοχής στα ευρωπαϊκά ματς, αφού δεν έχει δηλωθεί στη λίστα. Θ’ αρκεστεί να δει τον Στίβεν Τζέραρντ στ’ αποδυτήρια, μια και η Ρέιντζερς μαζί με τη Βιγιαρεάλ και τη Ραπίντ Βιέννης συμπληρώσουν έναν απαιτητικό όμιλο.


Όσο και αν κυριαρχεί στις συζητήσεις και επηρεάζει τις ζωές μας το θέμα της οικονομικής κρίσης , οι διακοπές ως θέμα την περίοδο αυτή έχουν την τιμητική τους .Διακοπές λοιπόν με ποδήλατο για τους λάτρεις και μόνο της περιπέτειας .Για τους υπόλοιπους τα κλασικά rooms to let . . .\nΚαθώς μια ακόμα σχολική και ακαδημαϊκή χρονιά φτάνει στο τέλος της ήδη πολλοί πρώην μαθητές, εν δυνάμει και νυν φοιτητές σχεδιάζουν τις καλοκαιρινές τους διακοπές. Στις περισσότερες περιπτώσεις υπάρχουν δυο δεδομένα. Άπλετος χρόνος για διακοπές αλλά λίγα χρήματα λόγω και της οικονομικής κρίσης .\nΜια βόλτα διαφορετική από τις άλλες\nΑν και περίοδος κρίσης και γενικής κατήφειας τα τελευταία χρόνια φαίνεται κάτι να αλλάζει στα πολιτιστικά της Αθήνας . . .Έχετε σκεφτεί να βάλετε ένα μουσείο σε μια κυριακάτικη βόλτα σας ;\nΔεν αναφέρομαι φυσικά σε μουσεία απολιθώματα του παρελθόντος με τα εκθέματα σε κάποια γυάλινη βιτρίνα με το χαρακτηριστικό μπρούτζινο ενημερωτικό ταμπελάκι. Αναφέρομαι σε μουσεία αρχιτεκτονικά δημιουργήματα με ωραία καφέ και ενδιαφέροντα μαγαζάκια γνωστά και ως shop-museums στα οποία σου φτιάχνει η διάθεση μόνο και μόνο να παρευρίσκεσαι. Σας παραθέτω λοιπόν μερικές προτάσεις –ιδέες που μπορούν συνδυαστούν και με μια βόλτα στην ευρύτερη περιοχή του μουσείου. Σύμβουλος σε όλα αυτά με τις απαραίτητες εικόνες και πληροφορίες αποτελεί βέβαια το διαδίκτυο.\nΜε μεγάλη λαμπρότητα εορτάστηκε η Εθνική επέτειος της 25ης Μαρτίου. Δυναμικό Παρόν της Νεολαίας.\nΗ 360news.gr παρευρέθη στις εορταστικές εκδηλώσεις του Δήμου Παπάγου Χολαργού απαθανατίζοντας στιγμιότυπα από τις επιμνημόσυνες δεήσεις, τις καταθέσεις στεφάνων στα Ηρώα Πεσόντων και τις παρελάσεις.\nΗ τοπική κοινωνία κοντά στους νέους\nΣε συνέχεια του προηγούμενου άρθρου που αναρτήθηκε στις 28-2 , διαπιστώθηκε η απόσταση που κρατούν οι νέοι από τα τεκταινόμενα της κοινωνίας . Τι κάνει όμως η τοπική κοινωνία γι’αυτό,η οποία έχει επαφή και με τους φορείς αγωγής –σχολεία, συλλόγους-και έχει στη διάθεση της τους κατάλληλους μηχανισμούς;\nΟ γράφων λοιπόν επιχειρεί να προτείνει συγκεκριμένες δραστηριότητες με τις οποίες θα μπορούσαμε να αποκαταστήσουμε το χάσμα με τους νέους.\nΟι νέοι ... Το γνωστό εξιλαστήριο θύμα\nΤο μνημόνιο αντίπαλο με τους φοιτητές, τους Πανεπιστημιακούς και Εκπαιδευτικούς\nΜε μεγάλη λαμπρότητα εορτάστηκε η Εθνική επέτειος της 28ης Οκτωβρίου. Δυναμικό Παρόν της Νεολαίας.\nΕυγενική άμιλλα μεταξύ των παιδιών με χρήση του διαδικτύου


Η ΒΙΩΣΙΜΗ ΑΝΑΠΤΥΞΗ ΕΙΝΑΙ ΠΟΛΙΤΙΣΜΟΣ: Ο λόφος του Φούρεσι. Ο λόφος που πληγώνουμε…\nΠριν από αρκετά χρόνια ένας πολύ ωραίος λόφος κοντά στον Υμηττό, στα όρια της περιοχής Σταυρού, υπήρξε ο καταλληλότερος χώρος για το παιχνίδι καμιά τριανταριά… πενηνταριά παιδιών του τότε δημοτικού σχολείου της περιοχής. Μιλάμε για τον λόφο του ΦΟΥΡΕΣΙ της τότε κοινότητας και νυν δήμου Γλυκών Νερών. Στην κορυφή αυτού του λόφου έστεκε επιβλητικό και φοβιστικό το «αντίπαλο» ιδιωτικό σχολείο των εκπαιδευτηρίων «ΠΛΑΤΩΝ». Θυμάμαι ότι με δέος αντικρίζαμε τη μάντρα του συγκεκριμένου οικοδομήματος και με φόβο τολμούσαμε να πλησιάσουμε για να «εξερευνήσουμε» τον χώρο. Για λίγο όμως γιατί μας συνέπαιρνε το παιχνίδι ανάμεσα στα πεύκα, τα βράχια, τις ανηφοριές και τις τεχνητές λιμνούλες με τους γυρίνους που ανθρώπινο χέρι είχε δημιουργήσει στην προσπάθειά του να θεμελιώσει, ατελέσφορα τότε, ένα νέο κτίσμα.\nΗ περιοχή τότε (μιλάμε για τα έτη λίγο πριν και λίγο μετά το 1980) ήταν βεβαίως εκτός σχεδίου. Το τότε δημοτικό σχολείο ήταν η πυλωτή σπιτιού, που σκοπίμως είχε κλειστεί με τζαμαρία, ενός από τους πρώτους κατοίκους της περιοχής. Το δικό μας σπίτι λίγο πιο κάτω, στις παρυφές του λόφου είχε παρέα τα λιγοστά χαμηλά σπιτάκια της περιοχής.\nΠεζοδρόμια και δρόμοι με άσφαλτο φυσικά δεν υπήρχαν, φούρνοι, ψιλικατζίδικα ούτε για αστείο… εδώ και νερό κουβάλαγε ο πατέρας μου από την Αθήνα γιατί το δικό μας δεν ήταν πόσιμο.\nΟι καιροί όμως άλλαξαν. Προς το καλύτερο πιστεύω αν και πάντα νοσταλγώ τη γειτονιά με τα άδεια οικόπεδα που παίζαμε χωρίς φόβο και τον λόφο που έγινε τσιμέντο στο άψε σβήσε! Μόνο ορόσημο της περιοχής παραμένουν τα εκπαιδευτήρια «ΠΛΑΤΩΝ».\nΤα εκπαιδευτήρια είναι μια πραγματικότητα στη ζωή μας. Τόσα χρόνια ορθώνεται από πάνω μας (λιγότερο απειλητικά;) και επιτελεί κοινωνικό έργο με τόσες ψυχούλες εκεί μέσα και τόσους εργαζόμενους να βγάζουν τον επιούσιο.\nΣκοπός δεν είναι να φύγουν από εκεί. Άλλωστε η θεμελίωσή τους έγινε με Προεδρικό Διάταγμα που επιτρέπει την ανέγερση σχολείων σε περιοχές μη οικιστικές και εκτός σχεδίου με τον μικρό συντελεστή 0,4% το τ.μ. Όμως από τότε που το σύνολο της περιοχής εντάχθηκε στο σχέδιο πόλης με συντελεστή 0,8%, ο ιδιοκτήτης του ΠΛΑΤΩΝ επιθυμεί να εξισωθεί με τους λοιπούς ιδιοκτήτες ως προς την αύξηση του συντελεστή του, και επιπλέον να αλλάξει και τη χρήση γης του.\nΟ κόσμος του λόφου ΦΟΥΡΕΣΙ ανησυχεί. Δε θέλει να δει τα έντεκα στρέμματα του σχολείου να γεμίζουν τσιμέντο, τράπεζες, καταστήματα κ.λπ.κ.λπ. Η περιοχή είναι ήδη επιβαρημένη λόγω έλλειψης αποχέτευσης και χώρων πρασίνου και αναψυχής.\nΤα ελάχιστα στρέμματα πρασίνου στην κορυφή του λόφου που έχουν απομείνει διεκδικούνται από ιδιώτες με ή χωρίς τίτλους και από τον Δήμο Παιανίας. Βέβαια με την πράξη εφαρμογής ο συγκεκριμένος χώρος χαρακτηρίστηκε ως χώρος πρασίνου. Ωστόσο ο Δήμος Παιανίας προσέφυγε στο Συμβούλιο της Επικρατείας επειδή στη συγκεκριμένη πράξη εφαρμογής δεν ελήφθησαν υπόψη οι ενστάσεις του από τον Δήμο Γλυκών Νερών. Βέβαια ο Δήμος Γ.Ν. είχε με το μέρος του την απόφαση του Υπουργείου Γεωργίας σύμφωνα με την οποία όταν στον υπό ίδρυση δήμο περιλαμβάνονται και εκτάσεις οι οποίες ήταν στην κυριότητα άλλου δήμου τότε αυτές περιέρχονται αυτόματα στο νέο δήμο. Το ΣτΕ όμως δικαίωσε κατά κάποιο τρόπο τον Δήμο Παιανίας ζητώντας από τα Γλυκά Νερά να ληφθούν υπόψη οι ενστάσεις του που αφορούν την ιδιοκτησία του λόφου. Και αν ο Δήμος Παιανίας κερδίσει στα σημεία τότε μήπως θα εφαρμόσει το σχέδιο του ’85 που προέβλεπε με απόφαση του ΔΣ την κατασκευή ξενοδοχειακής μονάδας;\nΣε μια εποχή που το περιβάλλον βάλλεται περισσότερο από ποτέ, που η ανάγκη για εξοικονόμηση ενέργειας, για διατήρηση του πράσινου, για βελτίωση της ποιότητας ζωής μονοπωλούν τη σκέψη, τη συνείδηση και τις προσπάθειες πολιτών, κρατών και οργανώσεων οφείλουμε να προστατέψουμε το σπίτι μας, τη γειτονιά μας, τη γη μας.\nΠότε θα σταματήσουμε να πληγώνουμε το λόφο μας; Πότε θα σταματήσουμε να διεκδικούμε να τσιμεντοποιήσουμε; Πότε θα σταματήσουμε να ρυπαίνουμε με σκουπίδια, στουπιά από τα σχολικά αυτοκίνητα; Πότε θα σταματήσουμε να μεταφέρουμε λίγο πιο έξω το συρματόπλεγμα; Πότε θα σταματήσουμε να θεωρούμε τον λόφο κτήμα μας και όχι κτήμα των γενεών που έρχονται;\nΕλπίζουμε ο Δήμος Γλυκών Νερών να φροντίσει για την ευπαθή αυτή περιοχή που ουδέποτε είχε χαρακτηριστεί δασική ώστε αυτό το καλοκαίρι να μην αναγκαστούν οι κάτοικοι να κάνουν περιπολίες πυρασφάλειας σε βάρος της εργασίας και της οικογένειάς τους χωρίς την ανάλογη υποστήριξη του Δήμου με κρούνους ή δεξαμενές νερού.\nΚάτοικος Γλυκών Νερών από το 1973 και δημότης\nΠερισσότερα για τον λόφο του Φούρεσι\nΕτικέτες Γλυκά Νερά, Εκπαιδευτήρια «ΠΛΑΤΩΝ, Φούρεσι\nΔυστυχως οταν το οικονομικό συμφερον έρχεται σε σύγκρουση με οτιδήποτε,ακ'ομα κι οταν αυτο ειναι η φύση,η ποιοτητα της ζωης μας και η επιβίωση μας η ιδια βγαινει παντα κερδισμένο.\nΑξιζει ,ομως,τον κοπο να υψώνονται φωνες διαμαρτυρίας για να δοθει επιτελους προτεραιότητα στην ανθρώπινη υπόσταση.Αξιόλογο το αρθρο της κυρίας Νικολάου\nΤετ Μαρ 05, 04:20:00 μ.μ. 2008\nΕίμαστε σύμφωνοι.Πρώτα ο άνθρωπος.\nΕξάλλου, η εποχή που λέγαμε άκριτα «ναι σε όλα», έχει περάσει ανεπιστρεπτί. Οπως το ίδιο ισχύει ομως και για το αντίστροφο.\nΤο "όχι σε όλα" επίσης συχνά ειναι κατευθυνόμενο και επιζήμιο. Η απλά αφελές.\nΠέμ Μαρ 06, 06:17:00 μ.μ. 2008\nΤα «φιλαράκια» θα αναγκάσουν τους ιδιοκτήτες να ζητήσουν τα οικόπεδα που τους πήρε η πράξη εφαρμογής για να τα κάνει κοινόχρηστο χώρο πίσω.\nΤην ώρα που η αρθρογράφος και οι οικολόγοι σχολιαστές γράφουν κάποιοι με νόμιμες ιδιοκτησίες στο λόφο δεν έχουν σπίτι να μείνουν και ο Δήμος Γλυκών Νερών χαρίζει στρέμματα στον Πλάτωνα που δεν του ανήκουν σε μία πράξη εφαρμογής που υπάρχουν 90 στρέμματα γης και 110 ιδιοκτησίες συν τους κοινόχρηστους χώρους .\nΑυτά τα 20 στρέμματα που λείπουν που θα βρεθούν.\nΕμένα παντός μου πέφτει λίγο βαρύ να δώσω όλο το οικόπεδο που αγόρασα πουλώντας το σπίτι μου για να υπάρχει πράσινο στον λόφο.\nΜήπως θα θέλατε να δώσετε και εσείς λίγη από την ιδιοκτησία σας;\nΜήπως θα πρέπει να γίνει και καμιά κίνηση άλλη εκτός της αρθρογραφίας και του σχολιασμού;\nΔεν έχω τίποτα προσωπικό με κανέναν σας.\nΔεν υπογράφω γιατί οι καιροί είναι δύσκολοι.\nΣάβ Απρ 19, 05:04:00 μ.μ. 2008\nΝα συμπληρώσω ότι ο κυρ Πλάτωνας είπε στο ΔΣ Γλυκών Νερών ότι ναι μεν τα χαρτιά του λένε ότι έχει 11 στρέμματα αλλά το μαντρί του περιέχει 16!!!\nΣάβ Απρ 19, 05:26:00 μ.μ. 2008\nΣκοπός δεν είναι να δώσουμε τις ιδιοκτησίες μας για να γίνουν πράσινο αλλά ο χώρος πρασίνου που έχει καταχωρηθεί στο Κτηματολόγιο με αυτή τη χρήση, να μη τσιμεντοποιηθεί...\nΚαλή Ανάσταση (σε όλα τα επίπεδα).\nΤρί Απρ 22, 01:36:00 μ.μ. 2008\nΉμουν σίγουρος ότι συμφωνούμε.\nΑλλά το οικόπεδο μου χαρακτηριστικέ κοινόχρηστος χώρος και αυτό που πήρα σε αντάλλαγμα διεκδικείτε από την Παιανία με αποτέλεσμα να μην μπορώ να χτίσω.\nΑν ο δήμος Γλυκών Νερών δεν αποζημιώσει την Παιανία σύμφωνα με την απόφαση του εγώ θα αναγκαστώ να ζητήσω τον αποχαρακτηρισμό του αρχικού και την επιστροφή του σε εμένα.\nΕκεί μας σπρώχνουν. Να βρεθούμε εμείς που συμφωνούμε αντίπαλοι και αυτοί να μην φαίνονται πουθενά.\nΤρί Απρ 22, 02:23:00 μ.μ. 2008